Anna Hazare | आखरमाला\nPosted on फ़रवरी 17, 2014 by ओमप्रकाश कश्यप\nऐसा चाहूं राज मैं यहां मिले सभन को अन्न\nछोटे-बड्डे सभ सम्म बसें, रविदास रहे प्रसन्न\nअरविंद केजरीवाल स्वयं को अराजकतावादी मानते हैं. उनकी नीयत पर संदेह करने की मेरी कोई मंशा नहीं है. कुछ दिनों पहले उनके द्वारा केंद्र सरकार के विरोध में दिए गए धरने और जनलोकपाल बिल को लेकर केंद्र को चुनौती देने, गैस दोहन जैसे मामलों में मुकेश अंबानी सहित तीन केंद्रीय मंत्रियों के विरुद्ध एफआईआर की सिफारिश करने जैसे मामलों से उन्होंने सिद्ध भी किया है कि वे लोकतंत्र के परंपरागत ढांचे में विश्वास नहीं करते. अपनी मांगों के समर्थन अति की सीमा तक जा सकते हैं. मैं यह भी कहना चाहता हूं कि जनतंत्र में जिदें नहीं जनसहमति चलती है. इसके बावजूद यदि केजरीवाल स्वयं को अराजकतावादी मनवाने पर तुले हैं, तब मेरे सामने यह मान लेने के सिवाय कोई विकल्प नहीं है कि खुद को अराजकतावादी घोषित करने अथवा वैसा आचरण करने से पहले उन्होंने इस दर्शन को भली-भांति पढ़ लिया होगा. मेरी अपेक्षा अन्यथा भी नहीं है. वे विनम्र हैं, सुशिक्षित हैं. जनलोकपाल आंदोलन तथा चुनावी सभाओं में भाषण के जरिये उन्होंने लोगों के मन पर जो छाप छोड़ी है, उससे इसमें कोई संदेह नहीं कि वे पूर्ण अराजकतावादी भले न हों, किंतु लोकतांत्रिक आस्था से गहरे जुड़े हैं. यदि यह निष्ठा आगे भी बनी रही तो जनता का प्यार और विश्वास निस्संदेह आगे भी उनमें बना रहेगा. जिद और संकल्प के बीच न्यूनतम दूरी रखने की उनकी राजनीतिक शैली को देखकर अराजकतावाद नए सिरे से विमर्श में आया है. यह बात अलग है कि कतिपय पूर्वाग्रहों के कारण हमारे यहां अ-राजकता को अच्छे अर्थों में नहीं लिया जाता. प्रायः उसे अव्यवस्था, अशांति, उपद्रव-ग्रस्त राज्य तथा शासन की नाकामी का पर्याय मान लिया जाता है. ऐसे में यदि कोई मुख्यमंत्री स्वयं को खुलेआम अराजकतावादी कहता है, तो वह अलोकप्रिय होने का खतरा उठाता है. साथ ही विपक्षी दलों को अवसर देता है कि अराजकता और अराजकतावाद के बारे में प्रचलित जन-पूर्वाग्रहों का लाभ उठाकर उसकी छवि को मलिन करने की कोशिश कर सकें. इस आधार पर केजरीवाल की खूब आलोचना भी हुई है. लेकिन यहां बात व्यक्तिगत प्रशंसा या आलोचना की नहीं, अराजकतावाद को लेकर है. अराजकतावाद अंग्रेजी राजनीतिक दर्शन ‘अनार्की’ का पर्याय है. जिसका सामान्य अर्थ है—‘बिना राजा का राज्य.’ यह विचार लगभग उतना ही पुराना है, जितना समाज. यह आश्चर्यजनक सत्य जैसी स्थिति है कि अ-राजकता राज्य से पहले ही अवस्था है. अराजकतावाद के आलोचक यह भी भूल जाते हैं कि लाला हरदयाल, सरदार भगत सिंह जैसे क्रांतिकारियों के अलावा गांधी और जयप्रकाश नारायण जैसे बड़े नेता जिनकी लोकतांत्रिक निष्ठा असंद्धिग्ध थी, ने भी स्वयं को समय-समय पर अराजकतावादी घोषित किया था. क्रांतिकारी ब्रिटिश सत्ता को उखाड़ फेंकने के लिए अराजकतावाद का नारा देते थे तो गांधी समेत आधुनिक नेता सर्वसाधारण से अपनी निकटता तथा उसके कल्याण से जुड़े मुद्दों के प्रति अपनी निष्ठा दर्शाने के लिए स्वयं को अराजकतावादी कहने का खतरा उठाते थे. प्रश्न उठता है कि क्या सचमुच अराजकता या अराजकतावाद अशांति, अव्यवस्था और सामाजिक उच्छ्रंखलता का प्रतीक है? क्या शासन के अधीन, चिर-शासित रहना ही मानव-नियति है?\nराजनीतिक दर्शन के रूप में अराजकतावाद लोकतंत्र जितना ही पुराना, किंतु जनोन्मुखता को लेकर उससे आगे का परमलोकतंत्रवादी दर्शन है. यह मनुष्य की अच्छाई पर भरोसा करता है. मानता है कि मनुष्य मूलतः निष्कपट, न्यायप्रिय, शांतिप्रिय और विवेकवान प्राणी है. यदि उसके व्यवहार में गिरावट आती है, तो उसके पीछे समाज में व्याप्त असमानता, अविश्वास और अन्यायकारी स्थितियां हैं. परिस्थितियां अनुकूल हों, समाज में न्यायकारी और समानतापूर्ण वातावरण हो तो प्रत्येक मनुष्य अपने जीवन को शांतिपूर्वक ढंग से बिताना पसंद करेगा. ऐसे में बाहरी शासन की आवश्यकता ही नहीं पड़ेगी. अराजकतावादी मानते हैं कि शासन अथवा कानून के नाम पर राज्य की उपस्थिति जीवन में अनावश्यक हस्तक्षेप है. ताकत का प्रतीक होने के कारण उसका झुकाव शक्तिशाली वर्गों की ओर होता है. इससे जनसाधारण के लिए मुश्किलें और भी बढ़ जाती हैं. उल्लेखनीय है कि शासन को लेकर यह समझ आज नहीं बनी. ईसापूर्व छठी शताब्दी में जन्मा चीनी विद्वान लाओत्से अराजकतावादी था. उसके शिष्य झुआंग्जी ने राजशाही और दूसरे सर्वसत्तावादी तंत्रों की आलोचना करते हुए लिखा था कि न्याय और कानून के नाम पर गठित अतिवादी राज्य, ‘मामूली चोर को जेल में डाल देता है, जबकि बड़े-बड़े डाकू, बटमार खुलेआम घूमते रहते हैं.’ पश्चिम के देश भी अराजकतावाद(अनार्की) की प्रशंसा के मामले में पीछे नहीं हैं. अराजकतावाद के उद्गम की खोज करते ‘क्रिश्चन अनार्किस्ट’ ईसा मसीह तक चले जाते हैं. जार्ज बुडकाक ने अपनी पुस्तक ‘अनार्किस्म: ए हिस्ट्री आ॓फ लिबरटेरियन आइडियाज एंड मूवमेंट’ में फ्रांसिसी इतिहासकार जार्ज लेकार्शियर को उद्धृत करते हुए लिखा है, ‘अराजकतावाद के वास्तविक संस्थापक ईसा मसीह थे. प्रथम अराजकतावादी समाज की स्थापना उनके अनुयायियों द्वारा की गई थी.’1 अराजकतावाद के माध्यम से राज्य नामक संस्था के निषेध के पीछे विद्वानों की यह धारणा रही है कि राज्यसत्ता का स्वरूप चाहे जैसा हो, उसकी निगाह अपने स्वार्थ से आगे नहीं जा पाती. सत्ता की अंतिम परिणति शोषण के रूप में सामने आती है. जितनी बड़ी सत्ता, उतना ही भयावह शोषण. उसके शोर में जनसाधारण की न्याय के लिए उठी आवाज नक्कारखाने में तूती बनकर रह जाती है. बीसवीं शताब्दी के महान मानवाधिकारवादी चिंतक थामस पेन ने राज्य का वैसा निषेध नहीं किया, जैसा अराजकतावादी करते थे, मगर उसने राज्य को एक आवश्यक बुराई स्वीकार किया—‘कुछ विद्वान समाज और सरकार दोनों को एक होने की भ्रांति पाल लेते हैं, अथवा दोनों के बीच बहुत कम अंतर कर पाते हैं. जबकि दोनों न केवल अलग हैं, बल्कि उनका उद्गम स्रोत भी अलग-अलग है. प्रत्येक राज्य में समाज मनुष्यता का आशीर्वाद है, लेकिन सरकार, भले ही सर्वश्रेष्ठ राज्य में क्यों न हो, एक आवश्यक बुराई है और निकृष्ट राज्य में तो वह असहनीय हो सकती है.’2\nभारत में अराजकतावाद के समर्थक विद्वान उसकी खोज के लिए वेदों तक चले जाते हैं. वे दावा करते हैं कि लोकप्रशासन अथवा पूर्ण विकेंद्रीकृत राज्य के संकेतों की वैदिक साहित्य में भरमार है, ‘वेदों से पता चलता है कि बिलकुल आरंभिक काल में भी….राष्ट्रीय जीवन के सब कार्य सार्वजनिक समूहों और संस्थाओं आदि के द्वारा हुआ करते थे. इस प्रकार की सबसे बड़ी संस्था हमारे पूर्वजों की समिति थी.’ (हिंदू राजतंत्र: काशीप्रसाद जायसवाल). महाभारत के शांतिपर्व में युधिष्ठिर ने कहा है कि पहले न राजा था न राज्य. लोग मिल-जुलकर काम चला लेते थे. स्थानीय तंत्र इतना सुगठित था कि बाहरी प्रशासन की आवश्यकता ही नहीं थी. आशय है कि अराजकतावादी यानी ‘बिना राजा का राज्य’ एक प्राचीनतम अवधारणा है. इसका इतिहास सभ्यता के इतिहास जितना ही पुराना है. अराजकतावाद को सबसे सुंदर ढंग से थोरो ने अभिव्यक्त किया है—‘‘मेरा दृढ़ विश्वास है कि—सरकार वही सर्वोत्तम है जो न्यूनतम शासन करे. प्रत्येक सरकार को मैं इस रास्ते पर निरंतर प्रयत्नरत देखना चाहता हूं. उसका लक्ष्य उस ऊंचाई को प्राप्त करना होना चाहिए, जिसके बारे में मुझे विश्वास है कि—सरकार वही सर्वश्रेष्ठ है जो कतई शासन नहीं करती.’ नागरिकों को उसके लिए तैयार रहना चाहिए. सही मायने में वही ऐसी सरकार होगी, जिसको उन्हें प्राप्त ही चाहिए.’3\nअराजकतावाद परिपक्व नागरिक तंत्र का पर्याय है. उसमें नागरिक आपसी समझौते, सहयोग और स्वेच्छा के आधार पर परस्पर जुड़े होते हैं. सभी का ध्येय होता है समेकित विकास. आपसी जरूरतों, भावनाओं का सम्मान करते हुए विकासरत रहना. फिर क्या कारण है कि लोग राज्य-सत्ता को अपरिहार्य मान लेते हैं? क्यों उन्हें लगता है कि बगैर राजा के राज्य चल ही नहीं सकता है? क्यों वे स्वयं को भेड़ मान लेते हैं, जिन्हें घेरने के लिए गड़हरिया का होना उन्हें जरूरी लगता है? क्या यह आत्मविश्वास की कमी है? क्या यह सत्ता के आगे समर्पण की भावना है, अथवा ऐसा ही कुछ और? सवाल यह भी है कि अराजकतावाद यदि लोकतंत्र से आगे की व्यवस्था है तो पिछली शताब्दियों में उसके समाजवाद, साम्यवाद यहां तक कि लोकतंत्र जैसी समानधर्मा विचारधाराओं के मुकाबले पिछड़ जाने की वजह क्या है? इसके अनेक कारण हो सकते हैं. उनमें से एक यह है कि समाज सहस्राब्दियों से शासक और शासित में बंटा रहा है. लंबे समय तक शासित-शोषित रहा मनुष्य, इस विभेदकारी व्यवस्था से अनुकूलन कर चुका है. निरंतर शासित होने से उसका आत्मविश्वास क्षीण हुआ है. ऊपर से शासकवर्ग, जिनमें धार्मिक, सामाजिक, राजनीतिक तीनों शक्तियां सम्मिलित हैं, द्वारा उसे बार-बार समझाया जाता है कि शांतिपूर्ण जीवन के लिए बाहरी नियंत्रण आवश्यक है! कि अकेला व्यक्ति सुरक्षित नहीं रह सकता! इस तरह वे अनजाने ही मानव-समाज की गरिमा पदावनत कर उसकी गणना पशु समाज के तुल्य रखकर करने लगते हैं. अपने समर्थन में वे उन मनोवैज्ञानिकों तर्कों का सहारा लेते हैं जिनका मानना है कि मनुष्य में नकारात्मक प्रवृत्तियां जन्मजात होती हैं. कि शासक होना जन्मजात गुण है. और जिनमें शासक होने की योग्यता नहीं है, शासित होना उनकी नियति है. उनपर नियंत्रण के लिए पुलिस और कानून बल आवश्यक है. ‘सद् रक्षणाय—खल निग्रहाय’ तथा ‘परित्राणाय् साधुनाम् विनाशाय् च दुष्कृताम्’ जैसे कथन, मनुष्य और उसकी स्वाभाविक अच्छाइयों पर इसी अविश्वास के चलते अस्तित्व में आए हैं. उसमें सुधार के बजाय दंड पर जोर दिया जाता है. वेदों में अनार्यों से समझौता या उनके सुधार की संभावना तलाशने के बजाय सीधे-सीधे उन्हें मिटा देने की प्रार्थनाएं इंद्र से की गई हैं. विभेदकारी व्यवस्था से अनुकूलन हेतु कभी धर्म का सहारा लिया जाता है, कभी राष्ट्र-भक्ति का तो, कभी विकास और सुख-शांति का. इस तरह सत्ता की मौजूदगी को सुख, शांति और सामाजिक विकास की आवश्यकता के रूप में देखने की सहस्राब्दियों लंबी परंपरा रही है. उसका जनमानस पर इतना गहरा प्रभाव है कि उनके बिना भी सफल नागरिक जीवन जिया जा सकता है, ऐसी कल्पना तक संभव नहीं लगती. यहां हम रूसो को याद करना चाहेंगे. उसका कहना था कि मनुष्य आजाद जन्मा है, लेकिन हर जगह वह बेड़ियों में है. इस कथन का निहितार्थ यह भी है कि मानवीय स्वतंत्रता की अवरोधक ये बेड़ियां राज्य और समाज द्वारा विनिर्मित होती हैं. ये ऐसे समाज के लिए बड़ी चुनौती हैं जो मानवाधिकारों के सम्मान का दावा करते हुए मनुष्य की नैसर्गिक स्वतंत्रता को अधिकतम लौटा देना चाहता है. उनकी धारणा जान लाक, रूसो, बैंथम जैसे विचारकों की मान्यता के भी विपरीत है, जो बालक के मस्तिष्क को कोरी स्लेट, उसे निश्छल, निर्मैल्य, निष्पाप, निष्पक्ष, पवित्र आदि मानते थे. यूं भी नकारात्मक वृत्तियों को नैसर्गिक कहकर, उन्हें मानव-व्यवहार की स्थायी विशेषता मान लेना, मानव-व्यक्तित्व पर परिवेश के प्रभाव के साथ-साथ उसके आत्मोत्थान की संभावना तथा उसके लिए की जाने वाली नैतिकतावादी कोशिशों को भी नजरंदाज कर देना है. इसे अधिसत्तावादियों की चाल भी कह सकते हैं, जो मनुष्य से सामान्य जीवन और चयन के नैसर्गिक अधिकारों को पहले ही छीन लेती है. उस अन्याय से मनुष्य जब छटपटाता है, प्रतिकार की सोचता है तो उसके सोच और आजादी के लिए किए जाने वाले प्रतिकार को नकारात्मक कहकर उसका मनोबल गिराने की कोशिश की जाती है.\nअराजकतावाद में शासन अथवा बाह्यः सत्तातंत्र का आकार सिकुड़ता जाता है. उसकी जिम्मेदारी सहयोगाधारित संस्थाएं एवं प्रबुद्ध नागरिक संगठन संभाल लेते हैं. आदर्श अराजकतावादी राज्य में शासनतंत्र की उपस्थिति शून्य अथवा नगण्य हो जाती है. वहां व्यक्तिमात्र की क्षमताओं, विशेषताओं को समष्ठि और व्यैक्तष्ठि में उपयोग करने तथा उनके बीच समन्वय स्थापित करने पर जोर दिया जाता. जिसमें सामूहिक नैतिकता और विवेक कानून के सार्थक विकल्प की तरह काम करते हैं. वह एक दुष्कर लक्ष्य है. जिसके लिए अभिजन मानसिकता तथा उसे बढ़ावा देने वाले तंत्र का सर्वत्र बहिष्कार अनिवार्य होता है. अराजकतावादी राज्य की शक्तियां उसके नागरिकों में केंद्रित होती हैं. उल्लेखनीय है कि सरकार को ताकत उसके नागरिकों की ओर से प्राप्त होती है. लोग अपनी शांति के लिए, सुरक्षा के लिए, अपनी स्वतंत्रता और निर्णयाधिकार का थोड़ा-थोड़ा हिस्सा सरकार नामक सामूहिक तंत्र को सौंप देते हैं. वे सरकार अथवा निर्वाचित प्रतिनिधियों पर भरोसा करते हैं. यह मान लेते हैं कि उनका अपना होने का दावा कर संसद अथवा विधायिकाओं तक पहुंचे जनप्रतिनिधि ऐसे निर्णय लेंगे, जैसा अपने कल्याण के लिए वे स्वयं लेना चाहते हैं. उनका निर्णय इस सहज विश्वास की अभिव्यक्ति होता है कि निर्वाचित प्रतिनिधि अपने निर्वाचकों की सामान्य इच्छा का अधिवक्ता सिद्ध होगा. प्रायः वे मान लेते हैं कि उनके प्रतिनिधि स्वार्थ-भाव से कोसों दूर हैं. उस समय वे इस सामान्य-बोध से परे होते हैं कि घोड़े को सही दिशा देने, उसे अनुकूल गति तक साधने के लिए सवार को लगाम अपने हाथों में रखनी पड़ती है. जनता की बेध्यानी अथवा अपने प्रतिनिधियों पर अंध-विश्वास अथवा अतिविश्वास को निर्वाचित प्रतिनिधि दूसरे ही अर्थ में लेते हैं. यह भूलकर कि वे जनप्रतिनिधि हैं, उन्हें उनके अधिकार एवं शक्तियां जनता की ओर से प्राप्त हैं, यह मानने लगते हैं कि उन्हें जनता ने उनके गुणों और शक्तियों से सम्मोहित होकर अपना प्रतिनिधि स्वीकार किया है. यानी उनकी शक्तियां और अधिकार जनता का संदाय न होकर उनकी अपनी खूबियां हैं. वे यह भुला देते हैं कि जिस ज्ञान, कार्यकौशल अथवा व्यवहार-कुशलता के बूते वे उस स्थान तक पहुंचे हैं, वह समाज की सम्मिलित चेतना की धरोहर है और समाज में अनेक व्यक्ति खूबियों के मामले में उनसे कहीं आगे हो सकते हैं. बावजूद इसके वे स्वयं को जनता का भाग्य-विधाता मानने की भूल लगातार करते जाते हैं. यह स्थिति जनमानस में उनके और लोकतंत्र के प्रति अनास्था को बढ़ावा देती है.\nलोकतंत्र में जनता अपनी जिम्मेदारी से मुंह मोड़ ले, सत्ता का नियामक होने के बजाय उसपर आश्रित होकर रह जाए, वहां यही होता है. सवार यदि लगाम को ढीला छोड़कर ऊंघने लगे तो घोड़ा मनमानी करेगा ही. स्वाभाविक रूप से उसे जिधर हरियाली दिखाई देगी, उस दिशा में मुड़ जाएगा. इस तरह आगे की यात्रा घोड़े की मर्जी पर निर्भर होकर रह जाएगी—इस तथ्य को जनता समझे न समझे, सरकार में बैठे हुए लोग भली-भांति जानते हैं. बेलगाम दौड़ते रहने के लिए वे जनता की आंखों पर पट्टी बांधने, उसे तरह-तरह से भरमाए रखने का प्रयास करते हैं. प्राचीन समाजों में जाति और धर्म जैसी संस्थाओं की खोज जनसाधारण को भरमाए रखने के लिए ही की गई थीं. समाजीकरण के लिए जरूरी नैतिकताओं को स्थायित्व देने के लिए धर्म का सहारा लिया गया था. आरंभ में एक समान आस्था, लोकविश्वास तथा सामाजिक आचारसंहिता के समर्थक एक ही धर्म के अनुयायी कहे गए. मगर कुछ ही अवधि में धर्म ने स्वयं को अभिजन हितों का संरक्षक और व्याख्याता सिद्ध कर दिया. प्रकट में वह सांसारिक सुखों को हेय बताकर उनकी उपेक्षा करता था, किंतु उसके मापदंड सामान्य जन और विशिष्ट जन के लिए अलग-अलग थे. जो धर्म जनसाधारण को त्याग और तपश्चर्य का उपदेश देकर संसार को निस्सार, मनुष्य के सहज रागानुराग को माया और भव-प्रपंच बताता था, वही राजा, पुरोहित आदि को दैवी-सत्ता का प्रतिनिधि मानकर उनके लिए असीमित अधिकार एवं भोगविलास के रास्ते खोल देता था. कहने को तो धर्म और समानता के नाम पर कुछ शास्त्रीय प्रावधान भी थे. अपेक्षा की जाती थी कि शिखर पर बैठे लोग उनका पालन करेंगे. मगर व्यवहार में सबकुछ शीर्षस्थ वर्गों द्वारा उनकी मर्जी पर निर्भर था. इसलिए विचलन की अवस्था में विक्षोभ की संभावना न्यूनतम थी. यही कारण था कि अर्जन, उपार्जन से लेकर भोग के स्तर तक समाज में आर्थिक-सामाजिक विषमता लगातार बनी रही. उसी के आधार पर बीसवीं शताब्दी के आरंभिक दशकों में विद्वानों की धारणा बनी कि केवल धर्म अथवा उसकी नैतिकतावादी अवधारणाओं की मदद द्वारा जनसाधारण को खुशहाल, न्यायपूर्ण एवं समान जीवन दे पाना असंभव है. उसके लिए राजनीतिक आधार पर प्रयास करने होंगे. अराजकतावादी विचारधाराओं का नए सिरे से चर्चा में आना इसी सोच का परिणाम था. यह मानते हुए कि सत्ता का स्वरूप कोई भी हो, उसकी अंतिम परिणति शोषण में होती है, राज्य की शक्तियों को विक्रेंद्रीकृत कर पुनः जनता को लौटाने के सुझाव दिए जाने लगे. निहितार्थ था कि किसी को इतने अधिकार ही न दिए जाएं जिससे वह अपने दायित्वों को भुलाकर कालांतर में मनमानी करने लग जाए. अंतरराष्ट्रीय कानून, बाह्यः सुरक्षा, व्यापार आदि मामले में यदि किसी व्यक्ति या संस्था को अतिरिक्त अधिकार देना अत्यावाश्यक हो तो नागरिक संस्थाओं को इतना सजग और चेतना-संपन्न बनाया जाए कि जनहित के मुद्दों से विचलन अथवा मनमानी की अवस्था में उसपर तत्क्षण नियंत्रण संभव हो सके.\nएक राजनीतिक दर्शन के रूप में अराजकतावाद पश्चिम से आयातित है. उसका जन्म उस दौर में हुआ था, जब औद्योगिक क्रांति के आगमन के पश्चात सामंतवाद सवालों के घेरे में था; तथा जिस अपेक्षा के साथ लोगों ने उसका स्वागत किया था, वह पूरी नहीं हो पाई थी. बल्कि उच्छ्रंखल पूंजीवाद के रूप में एक नए किस्म का सामंतवाद जन्म ले चुका था, जो पहले की अपेक्षा कहीं अधिक खतरनाक था. आर्थिक स्तरीकरण में तेजी आने से ऊपर से नीचे तक असंतोष व्याप्त था. उल्लेखनीय है कि पश्चिम में औद्योगिक क्रांति की सफलता सुखवादी विचारधारा से जुड़ी तथा उसपर निर्भर थी. वह मानवीय स्वतंत्रता का सम्मान करती थी. धर्म की विभेदकारी नीतियों, लोगों को लोक-परलोक संबंधी भ्रांतियों में उलझाकर खुद को सुख और विलासी जीवन जीने की प्रवृत्ति का विरोध वहां 16वीं से, वैज्ञानिक प्रबोधन के साथ ही होने लगा था. कालांतर में मशीनीकरण ने रफ्तार पकड़ी तो ऐसा धर्म जो लोगों को सांसारिक सुखों से बचने की सीख देता था, पूंजीपतियों और कारखानेदारों के आड़े आने लगा. धर्म सांसारिक सुखों के बजाय दिव्य आनंद को जीवन का लक्ष्य मानता था. जबकि साधारण कारखानों के उत्पाद केवल सुख की अनुभूति करा सकते थे. उनकी तेज खपत के लिए आवश्यक था कि अधिकाधिक लोग अधिकाधिक उपभोग करें. उसके लिए धर्म की सांसारिक सुखों को हेय समझनेवाली प्रवृत्ति पर हमले किए गए. इससे सुखवादी विचारों को नया आधार मिला. लेकिन समानता-आधारित समाज की स्थापना में धर्म की ओर से दी जाने वाली चुनौतियां केवल यहीं तक सीमित नहीं थीं. उसका विकास सामंतवाद और राजशाही के संरक्षण में हुआ था. धर्म पर उनका गहरा प्रभाव था. इस कारण वह समाजार्थिक, राजनीतिक असमानता का भी पोषण करता था. वह एक ओर तो ‘कण-कण में भगवान’, ईशावास्यमिदं सर्वं यत्किंजिंचज्जगत्यां जगत्’ के नारे लगाता था, वहीं दूसरी ओर वह राजा को दैवीय प्रतिनिधि बनाकर उसे असीमित अधिकार सौंप देता था. औद्योगिक विकास के दौर में निहित स्वार्थ के लिए पूंजीपतियों ने धर्म की सांसारिक सुखों को हेय बनाने वाली प्रवृत्ति को तो चुनौती दी, किंतु उसकी नियतिवादी स्थापनाओं को ज्यों का त्यों अपना लिया. यानी मनुष्य असीमित भोग को तो उत्सुक हो, किंतु समाजार्थिक विषमता के कारणों की ओर से आंखें मूंदे रहे, इससे श्रम के मूल्यांकन का अधिकार जो उसका एकमात्र स्वामी होने के कारण संबंधित व्यक्ति के पास होना चाहिए, उत्पादक के हाथों में चला गया. परिणामस्वरूप पूंजी-केंद्रित साम्राज्यों के उभार को बढ़ावा मिला. उन्होंने धर्म-संस्थानों को मोटे चंदे देकर अपने बस में कर लिया. परिणामस्वरूप सांसारिक सुखों को हेय बतानेवाली प्रवृत्ति को छोड़कर धर्म स्वयं उसकी व्यवस्था में जुट गया. पुरोहितों ने ऐसे अनेक कर्मकांड निर्धारित किए जिनके द्वारा सांसारिक सुखों में वृद्धि का दावा किया जा सकता था. धर्म ने प्रेय को लेकर व्यवस्थाओं में छूट अवश्य दी थी, किंतु नियतिवादी सोच से वह अब भी पूरी तरह बंधा हुआ था. इस आधार पर हो रहे शोषण से उसको कोई शिकायत न थी. चूंकि वह शोषण के कारणों पर विचार ही नहीं करता था, इसलिए धार्मिक व्यापार में लगी शक्तियां आसानी यह समझाने में सफल हो गईं कि जिन सुखों को समाज में चल रही स्पर्धा अथवा अन्य किसी कारण से पाने में असमर्थ है, उसको दैवी कृपा से आसानी से पाया जा सकता है. इससे उनकी धर्म की दुकानदारी पहले से ज्यादा भी जमने लगी. वर्चस्वकारी ताकतों का स्वार्थाधारित धार्मिक-आर्थिक गठजोड़ लगातार मजबूत होता गया. कई बार वह इतना शक्तिशाली हो जाता था कि राजनीतिक शक्तियों को भी अपने समर्थन में झुका सकता था.\nवैज्ञानिक चेतना एवं नए विचारों की रोशनी में धर्म की वह चतुराई विचारकों की समझ में आने लगी थी. इसलिए ब्रूनो बायर, लुडबिग फायरबाख आदि हीगेल समर्थक विचारकों ने सीधे-सीधे धर्म को शोषण का हथियार माना. लेकिन बू्रनो और फायरबाख ने धर्म की आलोचना चाहे जितनी तल्ख भाषा और अकाट्य तर्कों के साथ की हो, उससे पूंजीपतियों तथा उनके समर्थक राजतंत्रों को कोई नुकसान नहीं पहुंचा था. क्योंकि उन दोनों की पैठ बौद्धिक हलकों में विशेषकर उन अभिजन बुद्धिजीवियों तक सीमित थी, जो एकाधिकारवादी शक्तियों की मौखिक आलोचना चाहे जितनी कर कर लें, प्रकट में वे उनसे बहुत दूर नहीं जा सकते थे. वे स्वयं एकाधिकारवादी सोच का शिकार होते हैं, तथा अपने बौद्धिक साम्राज्य को फैलते हुए देखना चाहते हैं. उनकी स्वाभाविक चेतना अभिजनोन्मुखी होती है. ऐसे विचारकों से एकाधिकारवादी शक्तियों को कोई नुकसान न था. इसलिए ब्रूनो और फायरबाख के क्रांतिकारी चिंतन का उतना असर नहीं हुआ, जितना कार्ल मार्क्स के विचारों का. मार्क्स संभवतः पहला विचारक था जिसने अर्थसत्ता और राजसत्ता को परस्पर पूरक मानते हुए वैकल्पिक समानतावादी समाज की परिकल्पना की थी. उसने सर्वहारा वर्ग से आवाह्न भी किया था कि वह संगठित प्रतिरोध द्वारा वर्चस्वकारी सत्ताओं को बेदखल कर शक्तिकेंद्रों को हथिया ले. मार्क्स प्रणीत ऐतिहासिक-भौतिकवाद का सिद्धांत बताता था कि किसी समाज में राजनीति की दशा-दिशा उस समाज की उत्पादन प्रणाली पर निर्भर करती है. इस विचार को सर्वत्र सराहना मिली. कालांतर में मार्क्स के चिंतन के आधार पर जो दल बने उनपर मुख्यतः ‘कम्युनिस्ट मेनीफेस्टो’ का असर था, जिसके पीछे हीगेल के द्वंद्ववादी दर्शन की प्रेरणा थी. मार्क्स की आंखों में वर्गहीन समाज की स्थापना का सपना था, किंतु वर्ग-संघर्ष की अवधारणा जो सर्वहाराक्रांति का मुख्य आधार थी, कम से कम इस मायने में परंपरागत राजनीति से प्रेरित थी कि बदलाव हेतु सत्ता में आने के लिए दूसरों को उससे बेदखल करना जरूरी है. मार्क्स सर्वहारा क्रांति को वास्तविक परिवर्तन यानी वर्गहीन समाज की स्थापना की दिशा में पहला कदम मानता था. पेरिस क्रांति की असफलता श्रमिक संगठनों की प्रशासन संबंधी मामलों में अनुभवहीनता का परिणाम थी. मार्क्स समझ चुका था कि सर्वहारा क्रांति द्वारा सत्ता तो प्राप्त की जा सकती है, किंतु उसको स्थायी बनाने और साम्यवादी लक्ष्य के अनुरूप वर्गहीन समाज की स्थापना के लिए लोगों को पूंजीवाद की कमजोरियों तथा उसके शोषण के तरीकों के बारे में समझाना पड़ेगा. यही कारण था जिससे ‘कम्युनिस्ट मेनीफेस्टो’ में वर्ग-संघर्ष का आवाह्न करने वाला मार्क्स परिवर्ती जीवन में, पूंजीवादी शोषण के तरीकों और उनके बहुआयामी प्रभाव की ही गवेषणा करता है.\nसैद्धांतिक दृष्टि से देखा जाए तो मार्क्स के वर्गहीन समाज और अराजकतावादी समाज में बहुत ज्यादा अंतर नहीं है. सिवाय इसके कि मार्क्स जहां सत्ता को श्रमिक संगठनों के हाथों में सौंपकर कदाचित उसे बचाए रखना चाहता है, या वर्गहीन समाज की स्थापना के लक्ष्य की प्राप्ति तक—सर्वहारा के अधीन सत्ता रहने का समर्थन करता है. मार्क्स वर्गहीन समाज की स्थापना के समर्थन में जोरदार साम्यवादी तर्क देता है, जबकि अराजकतावाद का आदर्श राज्य की आवश्यकता के तिरोहण में है. दूसरे द्वंद्ववाद समर्थक मार्क्स क्रांति के लिए वर्ग संघर्ष को आवश्यक मानता है. इसके लिए उसे हिंसा के उपयोग से भी गुरेज नहीं है. जबकि कुछ आरंभिक अराजकतावादी विचारकों को छोड़ दें तो अधिकांश इस लक्ष्य को समाज के विवेकीकरण, संगठन और व्यापक लोकचेतना के माध्यम से प्राप्त करना चाहते हैं. वे चाहते हैं कि समाज बौद्धिकरूप से परिपक्व हो, ताकि उसको बाहरी नियंत्रण की आवश्यकता ही न हो. इसके लिए उसका ज्ञान की बहुविध शाखाओं में पारंगत होना आवश्यक है. साथ में इस विश्वास को वापस लौटाना कि शासन आवश्यक बुराई है और समाज बिना शासकवर्ग भी सुगठित हो सकता है. इस तरह साम्यवाद और अराजकतावाद के व्यावहारिक भेद सामने आ जाते हैं. मार्क्स का समकालीन और श्रमिक आंदोलन में वर्षों तक साथ रहा अराजकतावादी मिखाइल बकुनिन उसका मुखर आलोचक था. बकुनिन को सत्तावाद की परिकल्पना ही दोषपूर्ण लगती थी. उसका मानना था कि सत्ता चाहे एक के अधिकार में हो या पचास के, शिखर पर मौजूद लोग अपने अधिकारों का दुरुपयोग करते ही हैं. मार्क्सवादियों की आलोचना करते हुए उसने लिखा था, ‘वे केवल तानाशाही फैला सकते हैं. संभव है उनकी तानाशाही के साथ कुछ जनभावनाएं भी जुड़ी हुई हों. इसके बावजूद उसके विरोध में हमारी एकमात्र और जोरदार प्रतिक्रया होगी कि तानाशाही चाहे जिसकी और जैसी भी हो, तानाशाह का एकमात्र उद्देश्य होता है, येन-केन-प्रकारेण खुद को सत्ता-शिखर पर टिकाए रहना. यह व्यापक जनसहमति और तानाशाह द्वारा आरोपित दासता को स्वीकारे बगैर असंभव है. स्वतंत्रता प्राप्त करने का एकमात्र रास्ता स्वतंत्रता है. तदनुसार विद्रोह के लिए चिर-तत्पर एवं नीचे-से ऊपर तक कारगर और मुक्त श्रम-संगठनों का स्वतंत्र आचरण जरूरी है.’4 बकुनिन की कल्पना ऐसे राज्य की थी जिसमें निर्णायाधिकार पूरी तरह नागरिक-संगठनों के अधीन हों. उसके अनुसार अराजकतावाद स्वयं-अनुशासित, विवेकवान, सर्व-समन्वयी, साहचर्य आधारित समाज का मुक्ति-स्वप्न है, जिसमें राज्य की शक्तियां या तो पूरी तरह क्षीण हो जाती हैं, अथवा बड़ी मात्रा में क्षीण होकर निःशेष होने की तरफ बढ़ रही होती हैं.\nअराजकतावाद की सफलता स्वयं अनुशासित, विवेकवान, अंत:प्रज्ञायुक्त तथा समन्वयकारी, सहयोगी संगठनों पर निर्भर है. यह चाहे जितना जरूरी हो, किंतु एक दुष्कर कार्य था. इसके अनेक कारण, उनमें धर्म भी एक है. सत्ता के विकेंद्रीकरण द्वारा विकासगति अवरुद्ध न हो, इसके लिए जनविवेकीकरण आवश्यक था. चूंकि धर्म मनुष्य की विभेदकारी सत्ताओं के अनुकूलन में भारी भूमिका निभाता है. इसलिए यह मानते हुए कि स्वतंत्र समतावादी और सहयोगकारी संगठनों के गठन के लिए लोगों को धर्म के चंगुल से बाहर लाना आवश्यक है, बकुनाइन ने ‘गाड आफ स्टेट’ जैसी क्रांतिकारी पुस्तक लिखी थी, जो मार्क्स की ‘कम्युनिस्ट मेनीफेस्टो’ जितनी ही महत्त्वपूर्ण और प्रभावशाली रचना है. इसके बावजूद मार्क्स का प्रभाव गहरा बना रहा तो इसलिए कि मजदूर संगठनों पर उसका प्रभाव अधिक था. श्रमिक उसे अपना परमहितैषी मानते थे. इसलिए ‘प्रथम इंटरनेशनल’ के दौरान बकुनिन के साथ स्पर्धा में जीत मार्क्स की हुई थी. 1876 में बकुनिन की मृत्यु हुई. उसके सातवें वर्ष में मार्क्स भी चल बसा. 1895 में पूंजी के ऐंगल्स के संपादन में ‘पूंजी’ का दूसरा खंड सामने आया. उस समय तक 1871 में मात खाए श्रमिक संगठन पुनः सक्रिय होने लगे थे. इसलिए मार्क्स का पुनः सक्रिय हो उठना स्वाभाविक ही था. सर्वहारा क्रांति में एक राजनीतिक अपील थी. उसकी अपेक्षा अराजकतावाद अपेक्षाकृत भावुक और आदर्शोन्मुखी चिंतन था. चूंकि परिवर्तनकामी दलों, सर्वहारा संगठनों का नेतृत्व कर रहे नेताओं की निजी महत्त्वाकांक्षाएं उफान पर थीं, इसलिए वे मार्क्सवाद की ओर झुकते गए, जिसमें जोरदार राजनीतिक अपील थी और जो अपेक्षाकृत शीघ्र परिणाम, यहां तक कि बुर्जुआ शक्तियों के तख्तापलट तक का आश्वासन देता था. राजनीतिक अपील होने के कारण उग्र परिवर्तनकामी दलों ने मार्क्सवाद की शरण में जाना आसान समझा. उसी के आधार पर रूस, चीन, जर्मनी, अफ्रीका आदि देशों में श्रमिक नए सिरे से संगठित होने लगे थे. इस बार उनका नेतृत्व लेनिन, लियोन ट्राट्स्की जैसे महत्त्वाकांक्षी नेताओं के हाथों में था. बीसवीं शताब्दी का आरंभ मार्क्सवाद की जीत से हुआ था. और शताब्दी के मध्य तक आते-आते मार्क्सवाद दुनिया के आधे से अधिक देशों पर छा चुका था.\nइसमें कोई संदेह नहीं कि साम्यवाद मानवीय स्वतंत्रता और समानता का सपना देखने वालों के लिए आदर्श सपना था, लेकिन जिन महत्त्वाकांक्षाओं के साथ उसको लाया जा रहा था, उनके पीछे राजनीतिक चेतना अधिक थी. इससे शीर्ष के स्तर पर सुख, सम्मान, प्रतिष्ठा की चाहत और वर्चस्ववादी मानसिकता पनपने लगी. दूसरे शब्दों में परिवर्तनकामी राजनीति के नारे के साथ सत्तारूढ़ हुए दलों में वे सब विकृतियां आने लगी थीं, जिनके विरुद्ध उन्होंने संघर्ष आरंभ किया था. परिणामस्वरूप साम्यवादी लक्ष्य के बीच निरंतर दूरी बढ़ने लगी. नतीजा यह हुआ कि कुछ ही वर्षों में साम्यवादी सपने का रंग फीका पड़ने लगा. इससे पूंजीवादी शक्तियों को बढ़ावा मिला. जनसाधारण की धर्म के प्रति आस्था को देखते हुए उन्होंने मार्क्सवाद का फैलाव रोकने के लिए से लोगों की धार्मिक आस्था को हथियार बनाया. पूंजीवादी-साम्राज्यवादी ताकतें मार्क्स के कथन, ‘धर्म अफीम है’ को आधार बना, उसे धर्म-विरोधी घोषित कर, निरंतर उसकी आलोचना करने लगीं. इसमें उन्हें कामयाबी भी मिली. अराजकतावाद से लड़ने के लिए उन्होंने मानवीय कमजोरियों को हथियार बनाया. उनके द्वारा बार-बार यह प्रचारित किया गया कि केवल कानून के राज्य में शांति और खुशहाली संभव है. सघन प्रचार तंत्र का लाभ उठाकर पूंजीवादी ताकतें मार्क्स और मार्क्सवाद को धर्मविरोधी तथा अराजकतावाद को शांति और व्यवस्था विरोधी सिद्ध करने में कामयाब हुईं.\nआज व्यक्ति उपभोक्तावाद और धर्म दोनों के चंगुल में है. उपभोक्तावाद इस जन्म के सुखों के लिए व्यक्ति को अकेला होने का बोध कराता है. धर्म कहता है कि मृत्यु बाद केवल आत्मा होगी, संगी, साथी, परिजन काम नहीं आएंगे, इसलिए तरह वह परलोक के नाम पर व्यक्ति को अकेला बना देता है. यह अकेलेपन का बोध, अपने आसपास रह रहे नागरिकों के प्रति अविश्वास अराजकतावाद का आदर्श है. अराजकतावादी समाज को गढ़ने में सबसे बड़ा दुश्मन है, यह लोगों को सार्वजनिक हितों के लिए एकजुट होने से रोकता है. इसलिए अरविंद केजरीवाल यदि स्वयं को अराजकतावादी मानते हैं तो उन्हें तय करना होगा कि क्या उन्हें सचमुच अपने नागरिक बोध में विश्वास है. यदि हां तो धर्म और पूंजीवाद ने अपने-अपने स्वार्थ के कारण नागरिकों के बीच जो अविश्वास और दूरियां कायम कर दी हैं, उन्हें पाटने के लिए कौन-सा वैकल्पिक कार्यक्रम उनके पास है? उनके ‘स्वराज’ में पंचायती राज्य का सपना है, जिसे भारत में अकसर नारे की तरह उछाला जाता है. व्यावहारिक धरातल पर यह हर बार असफल सिद्ध हुआ कार्यक्रम है. गांधी, नेहरू से लेकर राजीव गांधी तक पंचायती राज्य की मांग करते आए थे. लेकिन जैसे ही ये मांगे उठती हैं, सहस्राब्दियों से जातीय शोषण और उत्पीड़न का शिकार रहे लोगों के मन में संदेह उभर आता है. पंचायती राज्य का सीधा आशय आर्थिक और राजनीतिक शक्तियों, अधिकारों के विकेंद्रीकरण से है. यदि वे सचमुच विकेंद्रीकरण और स्वराज में विश्वास रखते हैं, तब उन्हें समझाना होगा कि ‘स्वराज’ जिम्मेदारी का विधान है. उसमें आलसी घुड़सवार होने से काम नहीं चल सकता. उसके लिए जनता को बौद्धिक और शारीरिक दोनों किस्म की सक्रियता चाहिए. इसलिए केजरीवाल के ‘स्वराज’ में कोई कार्यक्रम नजर नहीं आता. वे सत्ता को विकेंद्रीकृत कर जनता को अधिकार संपन्न करना चाहते हैं, बहुत अच्छा विचार है. जिन देशों में विकेंद्रीकृत शासन है, वहां स्थानीय तंत्र मजबूत हैं. चीन में कम्यून, श्रीलंका, जर्मनी और इजरायल में ‘किबुत्ज’, रूस में ‘सोवियत’ आदि स्थानीय निकायों के ही नाम हैं. भारत में ऐसे प्रयोग नाकाम हैं तो इसलिए कि यहां की दो-तिहाई जनता जिसमें शूद्र और दलित दोनों सम्मिलित हैं, जातीय शोषण के शिकार रहे हैं.\nजनता यदि केजरीवाल में अपना नायक देखती है तो उसे समझना चाहिए कि ऊपर से थोपा हुआ विकास नीचे तक आते-आते चुकने लगता है. अराजकतावादी समाज के गठन के लिए आवश्यक है कि जनता स्वयं अपना नेतृत्व संभाले. नेता की भांति आचरण करते हुए अपने प्रतिनिधियों को जरूरी निर्देश दे. लोकतंत्र में सफलता केवल श्रेष्ठतम प्रतिनिधियों को संसद भवन तक पहुंचा देने से पूरी नहीं हो जाती. निर्वाचित प्रतिनिधि श्रेष्ठतम कार्य करें, इसी में लोकतंत्र की सफलता है. संसार का कल्याण है. यह तभी संभव है जब जनता भी अपने लोकतांत्रिक अधिकारों के प्रति सचेत हो. जनप्रतिनिधियों से श्रेष्ठतम काम लेना भी जनता का दायित्व है. अभी तक जनता यह मानकर चलती रही है कि उसके प्रतिनिधि अपने दायित्वों के प्रति जागरूक रहकर निष्ठापूर्वक उनका पालन करेंगे. किंतु व्यवहार में उसका उल्टा हुआ है. देखा यह गया है कि जनता के प्रतिनिधि संसद में जाकर अपना कर्तव्य बिसरा देते हैं. चूंकि अधिकांश मामलों में ऐसा होता है, इसलिए माना जाना चाहिए कि जिन्हें जनता श्रेष्ठतम के नारे के साथ चुनती है, वे संसद में जाकर वैसे नहीं रह जाते. वहां जाते ही उनपर अभिजन संस्कार हावी होने लगते हैं. स्वयं को जनता का सेवक बताकर चुनकर आए लोग खुद को उसका मालिक समझने लगते हैं. चूंकि अधिकांश मामलों में ऐसा होता है, अधिकांश अपना कर्तव्य बिसार देते हैं, इसलिए माना जाना चाहिए कि जिन्हें जनता श्रेष्ठतम के नारे के साथ चुनती है, वे संसद जाकर श्रेष्ठतम नहीं रह जाते. वे स्वयं को आमजन से ऊपर समझने लगते हैं. चूंकि अधिकांश मामलों में हमारे ‘श्रेष्ठतम’ साधारण या उससे भी कम, अर्थात ‘निकृष्टतम’ सिद्ध होते हैं. जनता को यह भी समझना होगा कि श्रेष्ठतम प्रतिनिधि जैसी अवधारणा में ही खोट है. इसलिए यदि जनता को शासन का श्रेष्ठतम रूप चाहिए तो उसे स्वयं सक्रिय रहकर श्रेष्ठतम निगरानी व्यवस्था कायम करनी पड़ेगी. ताकि तयशुदा लीक से हटने की किसी जनप्रतिनिधि की हिम्मत ही न पड़े. इसे यूं भी कह सकते हैं कि ‘श्रेष्ठतम प्रतिनिधि’ एक भ्रांत अवधारणा है. केवल श्रेष्ठतम जनता ही शासन को श्रेष्ठतम स्तर तक ले जाती है.\nयहां एक पेंच है. आम जनता अपनी रोजी-रोटी का इंतजाम करे या शासन चलाए? किसान यदि अपना वक्त शासन-प्रशासन की देखभाल करेगा तो हल चलाने के लिए समय कहां से निकाल पाएगा? ऐसी शंकाएं वाजिब हैं, लेकिन यदि आपने इस सिद्धांत कि श्रेष्ठतम जनता ही श्रेष्ठतम शासन दे सकती है’—को भली-भांति समझ लिया है तो मुझे पूरा विश्वास है कि आपके लिए शासन संबंधी कोई समस्या ही नहीं होगी. इसलिए आपके दिमाग में यह विचार आना ही नहीं चाहिए. यदि जनता ही शासन है और प्रतिनिधित्व के शासन को उसकी कमजोरी के कारण नकार चुकी है, तो किसी बाहरी शासन की आवश्यकता ही नहीं रह जाती. फिलहाल ‘बिना राजा का राज’ या ‘बिना शासन के शासन’ जैसी अवधारणा दूर की कौड़ी या फिर दिमागी शगल लग सकती है. वह इसलिए कि गत चार-पांच हजार वषों के बीच जनता शासित होते-होते, अपने आपको, अपनी शक्ति और योग्यता को बिसरा चुकी है. इन चार-पांच हजार वर्षों में उसने हर प्रकार की राज्य प्रणाली को आजमाया है. पहले कबीलाई शासन देखा, राजा आए, फिर महाराजाधिराज और चक्रवर्तित्व का जमाना आया. उसके बाद औपनिवेशिक शासन और अब लोकतंत्र, उसे सभी में छला गया है. लेकिन लोकतंत्र में छला जाना जनता को ज्यादा मर्माहत करता है, क्योंकि वह अपनों द्वारा छले जाने की प्रतीति कराता है. उसमें सत्ता जनता के निर्वाचित प्रतिनिधियों के हाथों में रहती है. यह अपेक्षा की जाती है कि निर्वाचित प्रतिनिधि अपने मतदाताओं के प्रति जिन्होंने उनपर भरोसा करते हुए अपना प्रतिनिधित्व सौंपा है, ईमानदार होंगे तथा उनके विकास एवं समस्याओं के समाधान हेतु पूर्णतः प्रतिबद्ध होंगे. लेकिन सत्ता प्राप्त होते ही प्रतिनिधि अपनी स्वार्थ-सिद्धि के आयोजनों में जुट जाते हैं. उससे जनता को अपने ही प्रतिनिधियों द्वारा छले जाने की आत्महंता पीड़ा से गुजरना पड़ता है.\nकेजरीवाल के प्रस्तावित ‘स्वराज’ की कमजोरी है कि उसमें, जनविवेकीकरण और सत्ता के वास्तविक विकेंद्रीकरण की कोई योजना नहीं है. इसलिए वे भीड़ तो जुटा लेते हैं, उसे विवेकवान जनशक्ति में परिवर्तित करने का रास्ता उनके पास नहीं है. रही फेसबुकिया समर्थन और अभियान की बात, जिसे वे युवा चेतना से जोड़ते हैं, वह स्वयं दिग्भ्रमित है. कुछ समय पहले तक युवाओं को अपना मसीहा मोदी में नजर आता था, दिल्ली में ‘आआप’ की अप्रत्याशित जीत के बाद अब वह केजरीवाल को मसीहा के रूप में देखने लगे हैं. दूसरे जिस सोशल साइटस पर उनका प्रभाव है, असल में वह सामाजिकता से कोसों दूर है. वह असल से बहुत दूर ऐसा वर्चुअल समाज है जिसका वास्तविकता से कोई नाता नहीं है. फिर उसकी डोर पूरी तरह पूंजीपतियों के हाथों में है. अभी तक वे इसमें छूट दे रहे थे तो इसलिए वह उत्पाद को घर-घर पहुंचाने के लिए सबसे सस्ता और प्रभावी माध्यम है. सरकार के प्रति असंतोष एवं जनाक्रोश को भड़काकर अपना उल्लू सीधा करना उनका पुराना शगल है. जैसे ही उन्हें उससे अपने अस्तित्व पर संकट महसूस होगा, वे युवा आक्रोश को एकदम विपरीत दिशा में मोड़ देंगे. अतएव केजरीवाल समेत दूसरे लोगों की परिवर्तनकामी आंदोलनों या राजनीति की सफलता इसपर निर्भर करेगी कि समाज की वर्चुअल एकता को वास्तविक समाज की एकता में कैसे ला पाते हैं. इसके लिए परंपरागत शक्तियों के साथ आधुनिक पूंजीवादी शक्तियों से भी लोहा लेना पड़ेगा. इसमें कामयाबी ही उनकी अराजक होने की वास्तविक पहचान होगी. लोकतंत्र में नागरिक की हैसियत केवल केवल टैक्स भरने और बूथ पर जाकर ठप्पा लगाने तक सीमित नहीं है? उसे सरकार के काम पर निगरानी करने और आवश्यकता पड़ने पर उसमें हस्तक्षेप करने का अधिकार मिलना चाहिए. उसको यह अधिकार भी होना चाहिए कि यदि कहीं अव्यवस्था और अनाचार देखे तो उसे उन अधिकारियों तक पहुंचा सके, जिन्हें उसके लिए नियुक्त किया गया है. यह नागरिक प्रशासन की वह उच्चतम अवस्था है जिसमें राज्य की आवश्यकता न्यूनतम हो जाती है. अ-राजकता ही क्यों, विवेकवान नागरिक तो लोकतंत्र के लिए भी जरूरी हैं. आआप के आंदोलन के माध्यम से जो विचार स्पष्ट रूप से सामने आया है, वह है जनसाधारण का प्रशासन में दखल बढ़ाने का विचार. यह अपने आपमें एक विचार है. हालांकि आआप के नेता इसे किसी विशेष विचारधारा से जोड़ने से इन्कार करते हैं. शायद वे स्थापित विचारधाराओं का हश्र देख खतरा उठाने से डरते हैं. हो सकता है इसमें भी कोई राजनीति हो. लेकिन सुदीर्घ और परिवर्तनकारी राजनीति के लिए ठोस विचारधारा आवश्यक है. आआप को यदि कभी खतरा होगा तो इसी वैचारिक ढुलमुलपन के कारण. यह संभव है कि विचारधारा की शरण लेने से आआप की विकासगति धीमी पड़ जाए. क्योंकि विचारधारा को लोकमानस में जगह बनाने और कारगर बनने में समय लगता है. उसमें व्यवधान भी आ सकता है. इसके बावजूद वह परिवर्तन स्थायी होगा. फिर भी यदि केजरीवाल के आने से राजनीति में थोड़ी-सी भी संवेदनशीलता आई है तो इसके लिए उनकी प्रशंसा करनी चाहिए. उन्हें यह भी श्रेय दिया जाना चाहिए कि आगामी लोकसभा चुनावों में चेहरों की लड़ाई को उन्होंने विकल्प देने की कोशिश की है. इसलिए जरूरी है कि आआप में जो अच्छा हो रहा है उसका समर्थन करते हुए उसपर नैतिक दबाव बनाना चाहिए ताकि विचलन की संभावना न्यूनतम रहे और यदि अपनी ही कमजोरी ये यह प्रयोग ढहता भी है तो भविष्य में नई वैचारिकता, नए आंदोलन को जमीन देने के लिए तैयार रहे. अंत में 14 अगस्त 2013 को दैनिक भास्कर में प्रकाशित एक रिपोर्ट, अफ्रीका के जनजातीय समाज की एकता और एक-दूसरे के प्रति उदात्त समर्पण का अनूठा उदाहरण है—\nदक्षिण अफ्रीका की झोसा प्रजाति के बच्चों के साथ एक मानव विज्ञानी ने एक गेम खेला. उन्होंने बच्चों से थोड़ी दूर एक फलों से भरी डलिया रख दी. बच्चों से कहा कि आपमें से जो भी इन फलों तक पहले पहुंचेगा मैं यह सारे फल उसे दे दूंगा. इस पर सभी बच्चे हाथ पकड़कर एक साथ उस डलिया तक गए. यह पूछने पर कि उन्होंने ऐसा क्यों किया जबकि उनमें से कोई एक जीत सकता था. इस पर बच्चों ने जवाब दिया उबन्टू. झोसा प्रजाति में इसका अर्थ होता है कि हम एक हैं. उनका कहना था कि अगर बाकि सब दुखी हैं तो हममें से कोई एक खुश कैसे हो सकता है. वे सारे घेरा बनाकर फल खाने के लिए बैठ गए.\nक्या स्पर्धा को विकास का मूलमंत्र मानने वाले आधुनिक पूंजीवादी समाजों में यह संभव है?\n1. The true founder of anarchy was Jesus Christ and… the first anarchist society was that of the apostles.”-GEORGE WOODCOCK, Anarchism : A History Of Libertarian Ideas And Movements, P 37.\n2. Some writers have so confounded society with government, as to leave little or no distinction between them; whereas they are not only different, but have different origins … Society is in every stateablessing, but Government, even in its best state, is butanecessary evil; in its worst state, an intolerable one. -Thomas Paine,Common Sense.\n3. “I heartily accept the motto, – “That government is best which governs least;” and I should like to see it acted up to more rapidly and systematically. Carried out, it finally amounts to this, which I also believe, – “That government is best which governs not at all;” and when men are prepared for it, that will be the kind of government which they will have.” -Henry David Thoreau, On the Duty of Civil Disobedience.\n4. They [the Marxists] maintain that onlyadictatorship — their dictatorship, of course — can create the will of the people, while our answer to this is: No dictatorship can have any other aim but that of self-perpetuation, and it can beget only slavery in the people tolerating it; freedom can be created only by freedom, that is, byauniversal rebellion on the part of the people and free organization of the toiling masses from the bottom up. -Mikhail Bakunin, Statism and Anarchism.\nFiled under अराजकतावाद(अनार्किज्म), अराजकतावादी दर्शन और केजरीवाल का ‘स्वराज’ and tagged akharmala, Anna Hazare, Arvind kejriwal, अनार्किज्म, अन्ना, अभिजन संस्कृति, अराजकतावाद, आखरमाला, ओमप्रकाश कश्यप, कार्ल मार्क्स, सामाजिक परिवर्तन, omprakash kashyap |\tटिप्पणी करे\nPosted on दिसम्बर 16, 2013 by ओमप्रकाश कश्यप\nउत्तिष्ठत जाग्रत प्राप्य वरान्निबोधत । क्षुरस्य धारा निशिता दुरत्यया दुर्गं पथस्तत्कवयो वदन्ति ।।* – कठोपनिषद्, अध्याय 1, वल्ली 3, मंत्र 14.\nहालांकि केजरीवाल प्रकट में कभी यह स्वीकार नहीं करेंगे कि वे अन्ना के प्रतिद्वंद्वी या उनके विरुद्ध हैं. सीधे–सीधे अन्ना भी शायद ही मानेंगे कि केजरीवाल के प्रति उनके दिल में जो स्नेहानुराग था, उसमें कमी आई है. मगर हाल का घटनाक्रम बताता है कि दोनों के रास्ते अलग–अलग हो चुके हैं. एक साल पहले तक दोनों साथ–साथ थे. सूचना अधिकार अधिनियम से लेकर जनलोकपाल के मुद्दे तक, दोनों ने कंधे से कंधा मिलाकर आंदोलन को आगे बढ़ाया था. बाद में अरविंद केजरीवाल सिस्टम के भीतर घुसकर भ्रष्टाचार पर प्रहार करने का संकल्प लेकर सक्रिय राजनीति में चले आए. जनलोकपाल आंदोलन से जुड़े साथियों के साथ ‘आम आदमी पार्टी’ बनाई. दिल्ली विधानसभा चुनावों में उतरकर भारतीय जनता पार्टी के विजय अभियान में रोड़ा बने और 15 वर्षों से जमी–जमाई कांग्रेस पार्टी की सरकार को उखाड़कर लोगों में नई राजनीति की उम्मीद जगाई. अरविंद केजरीवाल को मिल रही चैतरफा वाह–वाही के बीच अन्ना ने लोकपाल विधेयक को अविलंब लागू करने के लिए आमरण अनशन रखा. अब उनकी ओर से बयान आया है कि वे लोकपाल बिल के सरकारी मसौदे से संतुष्ट हैं, जबकि ‘आम आदमी पार्टी’ के नेता जनलोकपाल के पुराने प्रारूप पर अटल हैं. वे अन्ना के गलत सहयोगियों द्वारा घिर जाने पर क्षोभ जता रहे हैं. दिल्ली विधानसभा के चुनावों से बाकी देश का कोई लेना–देना भले न हो, मगर उनकी गूंज न केवल देश, बल्कि पड़ोसी देशों तक भी पहुंची है. पाकिस्तान से इमरान खान का केजरीवाल की प्रशंसा से भरा बयान आया है. केजरीवाल और ‘आम आदमी पार्टी’ की बढ़ती प्रतिष्ठा से कांग्रेस और भाजपा बुरी तरह घबराई हुई हैं. इसलिए कांग्रेस के जो नेता लोकपाल बिल को बरसाती मच्छर बता रहे थे, आज उसे देश के लिए जरूरी मानकर उसकी तरफदारी में जुटे हैं. राहुल गांधी आम आदमी पार्टी से सीख लेने की घोषणा कर चुके हैं. ना–नुकर की राजनीति के साथ भाजपा भी चाहती है कि लोकपाल बिल पास हो, ताकि केजरीवाल तथा ‘आम आदमी पार्टी’ को जो देश–व्यापी प्रशंसा मिल रही है, उसपर लगाम लगे तथा आगामी लोकसभा चुनावों में ‘आम आदमी पार्टी’ लोकपाल बिल के नाम पर किसी प्रकार का राजनीतिक लाभ न उठा सके. अनशन पर बैठे अन्ना का लोकपाल बिल के समर्थन में आ जाना, कांग्रेस और भाजपा की बड़ी जीत कही जा रही है. अभी तक किसी न किसी बहाने लोकपाल बिल को टालती आईं, राजनीतिक पार्टियां यदि लोकपाल बिल के मसले पर अन्ना हजारे को अपने पक्ष में कर लेने को यदि अपनी जीत बता रही हैं, तो दूसरे अर्थों में यह अन्ना हजारे की हार है, क्योंकि सिवाय ‘आम आदमी पार्टी’ की ओर से मिली चुनौती के इन पार्टियों ने ऐसा कुछ नहीं किया है, जिससे देश में स्वच्छ राजनीति करने की इनकी इच्छाशक्ति जाहिर होती हो. और संसदीय समिति की जिन सिफारिशों के साथ लोकपाल बिल के प्रति अन्ना हजारे सहमति दर्शा रहे हैं, वे साल–भर पहले ही आ चुकी हैं. बहरहाल, देश की सत्ता की बड़ी साझेदार दोनों पार्टियां लोकपाल बिल को इसी सत्र में पास करवा कर किसी भी तरह ‘‘आम आदमी पार्टी’’ के ‘गुब्बारे’ की हवा निकाल देना चाहती हैं. उनकी दूसरी कोशिश है कि केजरीवाल दबाव में आकर अपनी पार्टी की सरकार बना लें. ताकि राजनीति के तपे, घाघ नेता ‘आप’ के अपेक्षाकृत युवा और अनुभवहीन नेताओं से बनी पार्टी को किसी न किसी तरह बदनाम कर, उनकी पैठ को दिल्ली तक सीमित कर सकें. विधानसभा चुनावों में भाजपा का सबसे बड़ी पार्टी होने के बावजूद सरकार बनाने से पीछे हटना, इसी कूटनीति का हिस्सा है. अभिजन राजनीति का प्रतीक रही कांग्रेस और भाजपा इस मुद्दे पर एक हैं.\nनिस्संदेह अन्ना केजरीवाल के मुकाबले अनुभव तपे नेता हैं. सेना की नौकरी छोड़ने के बाद उन्होंने अपने गांव को प्रयोगशाला बनाया और वहां रहकर ग्राम्यः सुधार के कार्यक्रम चलाए. खुद को गांधी का अनुयायी और अंहिसा में विश्वास करने वाला बताया, लेकिन लोगों को सुधारने के लिए पेड़ से बांधकर पिटाई करने का रास्ता अपनाने से गुरेज नहीं किया. गांधी ‘साध्य’ और ‘साधन’ की पवित्रता पर जोर देने वाले आदर्शवादी नेता थे. अन्ना का गांधीवाद ‘अंत भला सो सब भला’ की उपयोगितावादी चाल तक सिमट जाता है. इसके बावजूद ग्राम–स्तर पर किए गए अन्ना के प्रयोगों को सर्वत्र सराहना मिली, जिससे अन्ना की ख्याति रालेगण सिद्धि से बाहर निकलकर देश–व्यापी बनी. उन्होंने महाराष्ट्र सरकार के मंत्रियों के भ्रष्टाचार के प्रति भी आंदोलन किए. बावजूद इसके 2010 तक, विचार और कर्म की दृष्टि से अन्ना हजारे रालेगण सिद्धि तक सिमटे सर्वोदयी नेता ही थे. हालांकि उनकी ख्याति देश–विदेश तक थी. उन्हें महाराष्ट्र से बाहर भ्रष्टाचार मुक्ति, सूचना अधिकार तथा जनलोकपाल आंदोलन के बहाने, दूसरे नायक ही लाए, जिनमें अरुणा राय, अरविंद केजरीवाल आदि प्रमुख हैं. कालांतर में राजनीतिक क्षेत्र में व्याप्त गंदगी को ‘अंदर से साफ’ करने के संकल्प के साथ केजरीवाल सक्रिय राजनीति में हिस्सा लेने के लिए अन्ना से अलग हुए तो चर्चांओं का बड़ा हिस्सा उनपर केंद्रित होता चला गया. उस समय तक अन्ना तो क्या स्वयं अरविंद को भी विश्वास नहीं था कि ‘आम आदमी पार्टी’ को इतनी बड़ी सफलता मिल सकती है. इसीलिए सत्ता से दूर रहने की गांधीजी की परंपरा के निर्वाह तथा जनांदोलनों की अपनी कमाई को सहेजे रखने के लिए अन्ना केजरीवाल से अलग ही रहे. उसके बाद साल–भर तक जब केजरीवाल ‘आम आदमी पार्टी’ के लिए नई जमीन तलाश रहे थे, वे अपने गांव रालेगण सिद्धि में जो उनकी प्रयोगशाला रही है, खुश थे. परंतु दिल्ली विधानसभा के चुनावों में ‘आप’ को मिली भारी सफलता के बाद जनता उसमें कांग्रेस और भाजपा का साफ–सुथरा विकल्प देखने लगी है. इससे उन लोगों के कान भी खड़े हो गए, जो केजरीवाल को अभी तक हल्के में ले रहे थे. फिलहाल एक ओर तो कांग्रेस और भाजपा लोकपाल बिल को आनन–फानन में पास कराने पर तुली हैं, दूसरी ओर अन्ना और केजरीवाल के बीच की दूरी को बढ़ाकर ‘आम आदमी पार्टी’ के प्रभाव को हल्का करने की कोशिश की जा रही है.\n‘आम आदमी पार्टी’ को देश की राजनीति में सैद्धांतिक प्रयोग कहा जाएगा, जो अभी कच्ची अवस्था में है. इसके सही–सही परिणाम अभी सामने आने बाकी हैं, जो अरविंद केजरीवाल तथा उनके साथियों के सत्साहस और विवेक पर निर्भर करेगा. इसके बावजूद इसमें कोई संदेह नहीं है कि ‘आम आदमी पार्टी’ के माध्यम से केजरीवाल ने लोगों के दिलों में साफ–सुथरी राजनीति की एक उम्मीद जगाई है. लोकपाल बिल का श्रेय चाहे राहुल लें या अन्ना, सचाई यही है कि ‘आम आदमी पार्टी’ का राजनीति के क्षेत्र में उभार, साठ से ऊपर वर्षों से अदल–बदल कर सरकार बनाते आए, यथास्थति के पोषक–समर्थक दलों को रास नहीं आ रहा है. चूंकि जनलोकपाल आंदोलन और भ्रष्टाचार ‘आम आदमी पार्टी’ के उभार का प्रमुख बिंदू रहा है, इसलिए लोकपाल बिल लाकर वे उस कारण को ही समाप्त कर देना चाहते हैं, जिससे ‘आम आदमी पार्टी’ तपकर निकली है. मगर यहीं वे भूल भी कर रहे हैं. दरअसल केजरीवाल की राजनीति केवल भ्रष्टाचार विरोध तक सीमित नहीं है. कुछ महीनों के अंतराल में ही उन्होंने बड़ी बुद्धिमत्ता पूर्वक आम आदमी को सत्ता की राजनीति से जोड़ा है. उनके भीतर सत्ता का आकर्षण पैदा किया है. फलस्वरूप वह वर्ग जो अभी तक दूसरों के अधीन राजनीति करता आया था और जिसे धर्म, जाति, क्षेत्रीयता के नाम पर लोग एक–दूसरे से उलझा दिया करते थे, पहली बार उसके मन में विश्वास जागा है कि वह खुद भी सत्ता में आ सकता है. ‘अभिजन’ के बरक्स ‘जन’ को खड़ा करने का जैसा सत्साहस केजरीवाल ने दिखाया है, उसका उदाहरण भारत के स्वातंत्रयोत्तर इतिहास में दुर्लभ है. उसमें जाति, धर्म, सांप्रदायिकता, तुष्टिकरण जैसे विभेदकारी राजनीति के पुराने औजार कारगर हो ही नहीं सकते थे. इसलिए यदि वे धैर्य और बुद्धिमत्तापूर्वक आगे बढ़ें तो यहां से भारतीय राजनीति की नई राहें निकल सकती हैं.\nअन्ना और केजरीवाल भले साथ रहे हों, और केजरीवाल ने स्वयं को अन्ना का विनम्र अनुयायी ही माना हो, इसके बावजूद सचाई यही है कि दिल्ली विधान सभा के हालिया चुनावों में लोगों ने अन्ना के नाम पर नहीं, केजरीवाल और उसके साथियों की मेहनत और आश्वासन से प्रभावित होकर एक उम्मीद के साथ ‘आम आदमी पार्टी’ को वोट दिया है. इसलिए इस समय केजरीवाल उनकी आंखों के तारे हैं, और उन्हें लेकर भावी राजनीति का आदर्शवादी मुहावरा गढ़ने में लगे हैं. कह सकते हैं कि ‘आम आदमी पार्टी’ राजनीति के जंगल में उपजा उम्मीद का खुशनुमा पौधा है. उस बिरवे को असमय ही कुचल देने की जमी–जमाई पार्टियों की ओर से की जा रही है. यही कारण है कि दिल्ली विधानसभा में सबसे बड़ा दल होने के बावजूद भाजपा सरकार बनाने से पीछे हट जाती है और कांग्रेस ‘आप’ को बिना मांगे समर्थन देने का ऐलान कर देती है. ताकि उस पार्टी के कंधों पर जो अभी चलना सीख ही रही है, अपेक्षाओं का भारी बोझ लाद दिया जाए. उन्हें भारतीयों का स्वभाव की बहुत अच्छी समझ है. जानते हैं कि लोग लोग यहां दिमाग से ज्यादा दिल से काम लेते हैं. नेताओं की बातों में आकर उन्हें बहुत जल्दी कंधों पर बिठा लेते हैं. फिर जरा–सी बात बिगड़ने पर तुनक–मिजाजी के साथ उतार भी देते हैं. इसलिए वे उस कारण को समाप्त कर देना चाहते हैं, जो नई उम्मीद और संभावनाओं की राजनीति का जन्मदाता है.\n‘आम आदमी पार्टी’ को मिली अप्रत्याशित सफलता केवल भाजपा और कांग्रेस का सिरदर्द नहीं है, वह केजरीवाल के उन साथियों के भी गले नहीं उतर रही है, जो अन्ना के आंदोलन से उनके साथ थे और खुद को परिवर्तन के बड़े पुरोधाओं में शुमार करने लगे थे. ऐसे लोग अरविंद को धोखेबाज, अतिमहत्त्वाकांक्षी, स्वार्थी आदि और न जाने क्या–क्या कहे जा रहे हैं. जहां तक धोखा देने की बात है, अरविंद पर ऐसा इल्जाम नाइंसाफी होगी. ‘आम आदमी पार्टी’ के गठन के समय उन्होंने अपने सभी साथियों को उसमें सम्मिलित होने का नियंत्रण दिया था. किरन बेदी को तो ‘आप’ की ओर से मुख्यमंत्री का उम्मीदवार बनने का न्योता था. यदि वे केजरीवाल के साथ नहीं जा सकीं तो यह उनका अपना निर्णय था. इसके पीछे पहला कारण तो यही था कि किसी को उम्मीद नहीं थी कि दिल्ली में ‘आम आदमी पार्टी’ सरकार बनाने की स्थिति में आ सकती है. दूसरे किरन बेदी का भाजपा से लगाव आरंभ से ही रहा है. इसलिए जब उनके दिल के करीब की पार्टी ‘नमो–नमो’ भज रही हो, और देश–भर का मीडिया उसके सुर में सुर मिला रहा हो, तो वे उसके लिए किसी प्रकार की समस्या खड़ी नहीं करना चाहती थीं. कुल मिलाकर अरविंद केजरीवाल को इसके लिए दोषी नहीं ठहराया जा सकता.\nअरविंद केजरीवाल के आलोचक उन्हें अत्यंत महत्त्वाकांक्षी बताते हैं. लेकिन महत्त्वाकांक्षी या अतिमहत्त्वाकांक्षी होना बुरा नहीं है. बल्कि एक सद्गुण है, जिसको विकास के लिए जरूरी माना जाता है. महत्त्वाकांक्षा के अंग्रेजी पर्याय ‘एंबीशन’ को लें. रोमन ambition शब्द ambitio से निकला है, जिसके मूल में ‘चारों दिशाओं पर कब्जा जमा लेने’ का भाव है. इस शब्द का अपना ऐसा ही कुछ अतीत भी है. प्राचीन यूनान में उस नेता को जो चारों दिशाओं में अपना प्रभाव जमाने की साध रखता हो और उसके लिए सभी तरह से निरंतर सतत प्रयत्नशील हो, ambitio कहा जाता था. चूंकि धर्म की निगाह में सांसारिक उपलब्धियों का कोई महत्त्व न था, इसलिए धर्माचार्यों की निगाह में ‘एबिशियो’ होना, पाप–लिप्त होना था. लेकिन समय के साथ शब्दों के अर्थ भी बदलते रहते हैं. कभी–कभी शब्द के मायने और निहितार्थ बिलकुल बदल जाते हैं. एक समय में ‘नास्तिक’ होना वेदों में अविश्वास रखने वाले व्यक्ति या विचार से था. कालांतर में नास्तिक को ईश्वर में अविश्वास रखने वाले व्यक्ति तक सीमित कर दिया. दूसरा ऐसा ही महत्त्वपूर्ण शब्द ‘अराजकता’ है. अब अराजकता को अव्यवस्था, अशांति, उच्छ्रंखलता और राजनीतिक उथल–पुथल का पर्याय माना जाता है. जबकि ‘अराजकता’ का मूल अर्थ जनसमाज का एकता, सामंजस्य, विवेक और आत्मनिर्भरता के स्तर पर इतना ऊपर उठ जाना है कि वह इतना आत्मानुशासित और लोकसमर्पित हो जाए, जिससे बाहरी शासन या सरकार की आवश्यकता ही न पड़े. दूसरे शब्दों में प्रबुद्ध और स्वतंत्र–चेता समाज के लिए ‘अराजक’ होना सम्मानजनक स्थिति है, जहां मनुष्य अपनी संपूर्ण स्वतंत्रता के साथ निर्विघ्न रह सकता है. आज बदले अर्थ के साथ ‘अराजकता’ को लोकतांत्रिक समाजों में भी हेय दृष्टि से देखा जाता है.\nइसी तरह महत्त्वाकांक्षी होना भी आजकल उदात्त गुण है. विद्वानों ने महत्त्वाकांक्षाओं को सकारात्मक और नकारात्मक श्रेणियों में बांटा है. सकारात्मक महत्त्वाकांक्षा एक सद्गुण है, जो मनुष्य में विकास की प्रथम प्रेरणाएं जगाती हैं, साथ ही उसे कर्तव्य की दिशा में उत्प्रेरित करती रहती हैं. महत्त्वाकांक्षा की सामान्यतः दो कोटियां होती हैं—निजी और सार्वजनिक. एक विद्यार्थी यदि पढ़–लिखकर आइएस, उच्चाधिकारी बनने का सपना देखता है; या कारखानेदार बड़ा उद्योगपति बनना चाहता है तो ये उनकी निजी महत्त्वाकांक्षाएं हैं. इनमें उनका स्वार्थ छिपा है. जीवन में व्यक्तिगत उपलब्धियां भी महत्त्व रखती हैं, उनसे कहीं न कहीं समाज का हित भी सधता है, लेकिन उनका प्रथम ध्येय व्यक्ति की निजी इच्छाओं का पोषण करना होता है, इसलिए ऐसी महत्त्वाकांक्षाओं को ‘प्रेय’ की जनक कहा जा सकता है. दूसरी किस्म की महत्त्वाकांक्षाएं सार्वजनिक महत्त्व की होती हैं. ये महत्त्वाकांक्षाएं लोकोपकार की राह पर चलते हुए सार्वजनिक जीवन की कामयाबी को लेकर बनती हैं. उनमें परिवर्तन की आस छिपी होती है. ऐसा व्यक्ति व्यवस्था से असंतुष्ट होता है. बदलाव की कामना उसका जुनून होता है. चूंकि उसकी अपनी सफलता शेष समाज से मिले समर्थन और सहयोग पर निर्भर होती है, जिसपर यथास्थितिवादियों का कब्जा होता है, इसलिए उसकी राह कंटक–भरी होती है. हर पल उसे सफलता–असफलता के झूले में झूलना पड़ता है. ऐसे में उनकी अपनी उत्कंठा, आत्मविश्वास और बदलाव की चाहत आगे बढ़ने का संबल बनती हैं. कई बार तो सब कुछ कुहरे और अनिश्चितता में लिपटा होता है. इसके बावजूद अपने जुनून के बल पर व्यक्ति आगे बढ़ता जाता है. ऐसे व्यक्ति देर–सबेर अप्रत्याशित सफलता का वरण कर ही लेते हैं, नहीं तो समाज को ऐसे पड़ाव तक ले जाते हैं, जहां एक बड़ा कारवां उनकी संकल्प–यात्रा को आगे बढ़ाने के लिए तैयार होता है. पहली किस्म के महत्त्वाकांक्षी लोगों की समाज में कोई कमी नहीं होती. ज्यादातर इसी प्रकार के होते हैं. वे प्रेय के लिए महत्त्वाकांक्षाओं की खेती करते हैं. समाज में मान–प्रतिष्ठा और सुख–संपदा बटोरते हैं. आर्थिक उदारीकरण के दौर में ऐसी ही महत्त्वाकांक्षाओं को बढ़ावा देने के लिए अनेक पुस्तकें रची गई हैं. दूसरी किस्म यानी परिवर्तनकामी महत्त्वाकांक्षी होना बहुत कम लोगों के बस की बात होती है. इसलिए धर्म, जाति, संप्रदाय, राजनीति के क्षेत्र में जमे बहुत से यथास्थितिवादी ऐसे हैं जो ऐसी महत्त्वाकांक्षाओं को सराहना करना तो दूर, उन्हें अपराध तक मानने लगते हैं.\nअरविंद केजरीवाल को मैं दूसरी कोटि का महत्त्वाकांक्षी मानता हूं. जो ‘प्रेय’ की अपेक्षा ‘श्रेय’ को महत्त्व देते हैं. कहने की आवश्यकता नहीं कि ऐसे महत्त्वाकांक्षी समाज में विरले ही होते हैं. इस तरह की महत्त्वाकांक्षाओं की खूबी होती है कि उनका कोई एक स्वरूप नहीं होता. व्यक्ति महत्त्वाकांक्षाओं के एक चरण को पार करता है, तो उसकी महत्त्वाकांक्षाएं मनुष्यता के हित में नया उठान ले लेती हैं. उनमें व्यक्ति की प्रतिभा और समर्पण के नए–नए रूप सामने आते हैं. उदाहरण के लिए यदि कोई विद्यार्थी आईएएस बनना चाहता है तो उस लक्ष्य को पाते ही उसकी महत्त्वाकांक्षा समाप्त हो सकती है. हो सकता है उसके बाद वह घर–गृहस्थी में रमकर रह जाए. यह भी हो सकता है कि उच्च पद पर पदासीन हो, भ्रष्टाचार के चालू तरीकों को अपनाकर अंधाधुंध कालाधन जमा करे, ऐसे ही एक महत्त्वाकांक्षी कारखानेदार बड़ा उद्यमी बनकर कई कंपनियों का स्वामी बन सकता है. लेकिन कुल मिलाकर वे अपने ‘प्रेय’ का ही विस्तार करते हैं, जिसमें व्यक्तित्व का केवल क्षैतिज विस्तार संभव होता है. दूसरी किस्म के महत्त्वाकांक्षी यानी श्रेय को महत्त्व देने वाले देर–सवेर लोगों का समर्थन पाकर ‘उर्ध्व’ एवं ‘क्षैतिज’ दोनों तरह से विस्तार पाते हैं. हालांकि धारा के विपरीत बहने के कारण उन्हें अनेक परीक्षाओं और संघर्ष के कठिन दौर से गुजरना पड़ता है. ऐसे महत्त्वाकांक्षी समाज में विरले ही होते हैं.\nअरविंद केजरीवाल ने मैकेनिकल इंजीनियरिंग से आईआईटी की. देश के बड़े औद्योगिक घराने टाटा स्टील में काम किया. लेकिन उनके भीतर रहा महत्त्वाकांक्षी प्राणी उन्हें कुछ नया करने की निरंतर प्रेरणा दे रहा था. अगर वे इंजीनियर ही रहते तो सरकार और सार्वजनिक जीवन में पैठे अनाचार के किसी एक रूप से ही परिचित हो सकते थे. एक इंजीनियर का वास्ता मशीनों से होता है. सरकारी निकाय से जुड़े तो भी सीमित अनुभव प्राप्त कर सकते थे. मगर राजस्व विभाग की नौकरी ने उन्हें सार्वजनिक जीवन में पैठे पर्त–दर–पर्त पैठे भ्रष्टाचार से रू–ब–रू कराया. सूचना अधिकार के आंदोलन के दौरान बहुत से समाजकर्मियों की भांति उन्हें भी लगा कि सूचना का अधिकार मिलते ही लोग भ्रष्टाचार के विरुद्ध उठ खड़े होंगे. सरकारी कर्मचारी को पता हो कि लोग अपनी फाइल और उसमें की गई कार्रवाही को जानने का अधिकार रखते हैं तो उनकी रिश्वत मांगने की हिम्मत ही नहीं पड़ेगी. इस तरह सूचना का अधिकार का हथियार बनकर एक दिन भ्रष्टाचार को धराशायी कर देगा. मगर उस दौर के आते–आते पूंजीवाद बेलगाम होकर दौड़ने लगा था. संचारक्रांति के लुभावने नारे के साथ बहुत शातिराना ढंग से उसने लोगों के दिलो–दिमाग को कब्जाना आरंभ कर दिया. धर्म नाम की अफीम तथा विकास के नाम पर उन्मुक्त व्यापती उपभोक्ता क्रांति ने लोगों के दिलोदिमाग पर अपना कब्जा जमा लिया. धर्म ने लोगों को ‘स्वर्ग’ और ‘मुक्ति’ के नाम पर स्वार्थी बनाया तो पूंजीवाद प्रेरित उपभोक्तावाद ने स्वार्थ को विस्तार देते हुए लोगों से लिखने–पढ़ने का संस्कार ही छीन लिया. अब कोई हथियार चाहे जितना कारगर हो, यदि व्यक्ति को उसे चलाने का हुनर नहीं आता तो उसका होना व्यर्थ है. कुछ ऐसा ही सूचना अधिकार अधिनियम के साथ हुआ. बड़े जोश के साथ, संसद के अधिकार से लागू सूचना अधिकार अधिनियम की धार भी धीरे–धीरे भौंथरी पड़ने लगी थी. वैसे भी सूचना अधिकार अधिकार फाइल में लिखी इबारत को पढ़ने की इजाजत तो देता था, लेकिन उसे लिखते समय यदि किसी कर्मचारी ने गलत मंशा से काम लिया है, तो उसपर कार्रवाही करने की इजाजत कानून के अंदर नहीं थी. जनलोकपाल के समर्थक मान रहे थे कि भ्रष्टाचारी को दंडित करने का कार्य ऐसी संस्था द्वारा लिया जा सकता था जो अधिकारसंपन्न होने के साथ–साथ स्वायत्त भी हो. इससे जनलोकपाल आंदोलन का जन्म हुआ.\nसूचना अधिकार को हवा देने के लिए अरविंद ने परिवर्तन नाम की संस्था खोली थी. मगर सूचना अधिकार के शिथिल पड़ते दिनों में ही जनलोकपाल आंदोलन चला तो अरविंद उसमें कूद पड़े. अन्ना उस आंदोलन के मुखिया बने, लेकिन जनलोकपाल बिल के नाम पर राज्य सभा में जो राजनीतिक नाटक हुआ, उससे पूरा देश यह जान गया कि देश के घाघ नेता ऐसा कोई काम नहीं करना चाहते, जिससे उनकी सत्ता पर खतरा नजर आए. मगर अन्ना और केजरीवाल के आंदोलन का इतना असर तो हुआ था कि जनता राजनेताओं के नकली मुखौटों को पहचानने लगी थी. विशेषकर युवावर्ग जो आर्थिक उदारीकरण के बावजूद देश के दिवालियेपन जैसी स्थिति देख, स्वयं को छला हुआ महसूस कर रहा था. विशेषकर 2007 में पूंजीवाद का गुब्बारा फूटने के बाद आई मंदी के बाद से. मोहभंग का शिकार वही युवावर्ग अरविंद केजरीवाल से जुड़ता चला गया. ‘आम आदमी पार्टी’ की सफलता में उसका बड़ा योगदान है.\nसवाल है कि रास्ता किसका अच्छा है. अन्ना का कि अरविंद का? जैसा अन्ना हजारे और किरन बेदी मानना है, सत्ता से दूर रहकर एक दबाव गु्रप की भांति काम करना अच्छा रहेगा; या फिर दलदल में घुसकर उसकी सफाई करने का—जैसाकि अरविंद केजरीवाल करना चाहते हैं. इसका जवाब ढूंढने के लिए हमें बहुत दूर जाने की जरूरत नहीं है. गीता(5/2) में बहुत पहले कह दिया गया है—संन्यासः कर्मयोगश्च निःश्रेयसकरावुभौ/तयोस्तु कर्मसंन्यासात्कर्मयोगो विशिष्यते.\nहो सकता है दलदल में पांव रखने से कुछ छींटे दामन पर आएं. लेकिन जो अपने लिए नया रास्ता चुनते हैं, उनके लिए यह स्वाभाविक ही है. अब यह अरविंद पर है कि वे छींटों की परवाह किए बिना आगे बढ़ते हैं या किनारे–किनारे रहकर केवल राजनीति करना चाहते हैं. वैसे अब तक उन्होंने जो किया है उससे लगता है कि वे चुनौतियों से बचकर चलनेवाले नेता नहीं हैं. यही बात उन्हें दूसरों से अलग बनाती है. यही उनकी दिनोंदिन बढ़ती ख्याति का प्रतीक है. वे भारतीय राजनीति के नए मिथक हैं, जिसमें आदर्श भी है और भरपूर लोकप्रियता भी. दोनों को साधना बड़ी तपस्या का काम है. पर जो साध ले जाते हैं, वे इतिहास नया गढ़ ही लेते हैं. विधानसभा चुनावों के प्रचार के दौरान अरविंद केजरीवाल के साथी अपने हाथों में फिल्म ‘नायक’ का पोस्टर लेकर चलते थे. उस फिल्म में दिखाया गया था कि यदि सचमुच कुछ करने का संकल्प हो तो 24 घंटे का समय भी पर्याप्त होता है. लोग नहीं चाहते कि आम आदमी का नायक फिल्मी नायक से ‘फिसड्डी’ साबित हो. सच्चे कर्मयोगी पल–छिन नहीं गिनते, केवल अवसर देखते हैं, तभी तो वे छोटे–से सफर को भी यादगार बना जाते हैं. और अंत में दिनकर की प्रेरणादायी कविता की पंक्तियां जो उन्होंने जयप्रकाश नारायण के लिए लिखी थी—\nसेनानी करो प्रयाण अभय, भावी इतिहास तुम्हारा है\n* उठो, जागो, और जानकार श्रेष्ठ पुरुषों के सान्निध्य में ज्ञान प्राप्त करो । विद्वान् मनीषी जनों का कहना है कि लक्ष्य प्राप्ति का मार्ग उसी प्रकार दुर्गम है जिस प्रकार छुरे के पैना किये गये धार पर चलना.\nFiled under हमारा नायक फिसड्डी क्यों and tagged akharmala, Anna Hazare, Arvind kejriwal, अन्ना हजारे, अभिजन संस्कृति, अरविंद केजरीवाल, आखरमाला, ओमप्रकाश कश्यप, जनलोकपाल, omprakash kashyap |\tटिप्पणी करे\nराजनीति क्या बुरी चीज है !\nPosted on सितम्बर 18, 2012 by ओमप्रकाश कश्यप\nराजनीति क्या सचमुच बुरी चीज है? ठीक एक साल पहले जिस टीम अन्ना ने भ्रष्टाचार के विरुद्ध पूरे देश को एकजुट किया था, छोटे–बड़े सभी की आंखों में उम्मीद के सपने बोये थे. जो साल–भर पहले बहुत ताकतवर दिख रही थी, उसी टीम अन्ना में सक्रिय राजनीति में आने के मुद्दे पर मतभेद गहरा चुके हैं. टीम की प्रमुख सदस्य किरन बेदी ने कहा कि टीम को राजनीति में आने की आवश्यकता नहीं है. वे टीम को दबावकारी समूह(प्रेसर ग्रुप) के रूप में कार्य करते देखना चाहती हैं. उनका मानना है कि जनलोकपाल बिल के लटकाए जाने तथा एक के बाद एक उजागर हो रहे घोटालों के लिए सत्तारूढ़ पार्टी होने के नाते कांग्रेस ज्यादा जिम्मेदार है. इसके लिए उन्होंने सीधे प्रधानमंत्री पर आरोप लगाए हैं. दूसरी ओर अरविंद केजरीवाल का विचार है कि जनलोकपाल और भ्रष्टाचार के मुद्दे पर कांग्रेस तथा देश की प्रमुख विरोधी पार्टी भाजपा एक हैं. जनलोकपाल के मुद्दे पर भाजपा का रवैया दिखावे की राजनीति था. जहां तक सीधे भ्रष्टाचार में लिप्त होने की बात है, उसमें कांग्रेस और भाजपा दोनों में कोई अंतर नहीं है. पक्ष–विपक्ष सभी के चेहरे पर समान कालिख पुती है. कोल घोटाले पर सोनिया गांधी के तेवर गर्म होने का राज भी यही था. देश को ऐसे सार्थक विकल्प की आवश्यकता है, जो राजनीति में नैतिक का अभिस्थापन कर सके. टीम अन्ना द्वारा सक्रिय राजनीति में उतरने की घोषणा इसी नीयत से लिया गया निर्णय था. इसी संकल्प के साथ पिछला जनांदोलन संपन्न हुआ था. इस दो अक्टूबर को नए दल के नाम और नीति की औपचारिक घोषणा करने की योजना भी बनी थी. लेकिन हाल ही में टीम अन्ना के प्रमुख सदस्य मनीश सिशौधिया और अन्ना की ओर से बयान आया है कि राजनीतिक दल बनाने के बारे में अंतिम निर्णय जनता की राय के बाद किया जाएगा. इसके लिए लिए फेसबुक, ईमेल, पत्र–व्यवहार और घर–घर जाकर सर्वे द्वारा जनता की राय जानने की कोशिश की जाएगी. टीम अन्ना के सबसे मुखर सदस्य कहे जाने वाले केजरीवाल का इस बाबत कोई बयान नहीं आया है. हालांकि सर्वे के जो परिणाम आए हैं, उनका बहुमत राजनीतिक दल बनाने के पक्ष में बताया जाता है.\nअसल में जिस दिन से टीम अन्ना ने राजनीति में आने का निर्णय लिया है, देश का जनमत और स्वयं ‘टीम अन्ना’ दो हिस्सों में बंटी दिखाई पड़ती है. एक वर्ग को लगता है कि राजनीति इन दिनों ऐसे लोगों के हाथों का खिलौना बन चुकी है, जो सिवाय स्वार्थ के कुछ और सोचना ही नहीं जानते. उनसे मुक्ति का एक ही रास्ता है कि जनता की आत्मा को जगाया जाए तथा भ्रष्ट एवं निकम्मे नेताओं को सीधे चुनावी मैदान में टक्कर दी जाए. दूसरा वर्ग इसके लिए तैयार नहीं है. ऐसे में सवाल खड़ा होता है कि राजनीति क्या सचमुच बुरी चीज है? समाज जिन्हें महान मानता आया है, जो इस राष्ट्र, समाज और संस्कृति के सिरजनहार कहे जाते रहे हैं, क्या वे भी राजनीति को इतनी ही गंदी चीज मानते थे? इतिहास के आइने में देखें तो ऐसा नहीं लगता. भारतीय समाज पर रामायण और महाभारत का प्रभाव जगजाहिर है. साहित्यिक कृतियां होने के बावजूद इनके कथापात्रों के प्रति लोकश्रद्धा इतनी प्रबल है कि वे समाज में देवता के रूप में स्थापित हैं. रामायण के कथानायक राम राजनीति को लोकनीति जितना ही महत्त्वपूर्ण मानते हुए लक्ष्मण को मरणासन्न रावण के पास राजनीति का ज्ञान लेने भेजते हैं. महाभारत के भीष्म पांडवों को श्रेष्ठ राजनीति का उपदेश देते हैं. विदुर नीति श्रेष्ठ राजनीति का ही पर्याय है. महावीर स्वामी और गौतम बुद्ध दोनों राजपरिवारों से आए थे. उन्होंने राजकाज में सीधे हिस्सा नहीं लिया, लेकिन वे अपने–अपने समय में बड़े साम्राज्यों के संपर्क में रहे. धर्म–दर्शन के विस्तार के लिए उन्होंने उनका सहारा लिया. चाणक्य प्रणीत ‘अर्थशास्त्र’ उस समय का महत्त्वपूर्ण राजनीतिक विमर्श है.\nमध्यकाल में जब देश का राजनीतिक वैभव उतार पर था, तब समाज के एक वर्ग में राजनीति के प्रति अरुचि देखी गई. अकबर के बुलावे पर फतेहपुरी सीकरी पहुंचे कुंभनदास ने उसे सीधे–सीधे संबोधित किया—‘संतन को कहा सीकरी सो काम/आवत–जात पनहियां टूटी बिसर गयो हरिनाम/जाको मुख देखे दुख लागे ताको करन परी परनाम.’ उन्हीं के समकालीन तुलसीदास ने भी मंथरा के मुंह से कहलवाया—‘कोउ नृप होय हमें का हानि. चेरि छांड़ि न होइब रानी.’ यह असल में एक दासी द्वारा अपनी रानी को उलाहना था, जिसके द्वारा वह कैकयी को अयोध्या में चल रही राजनीतिक गतिविधियों से सावधान करना चाहती है. मंथरा का उद्देश्य राजनीति से पलायन नहीं है. वह तो राजनीति की दौड़ में आगे रहने के लिए रानी कैकयी को उकसावे भरी सलाह देती है. कुंभनदास भी राजनीति का तिरस्कार नहीं करते. बल्कि सत्ता द्वारा दूसरों के जीवन में अनावश्यक हस्तक्षेप का विरोध उनके कथन में है. यह जनसाधारण का आक्रामक सत्ता के अनाचारों दूर रहने तथा उसको अपनी नैतिक सत्ता से परचाने वाला अनुभव–सिद्ध बोध था.\nभारतीय वर्णव्यवस्था हालांकि क्षत्रियों को ही शासन का अधिकार देती है. इसके बावजूद यह भी सच है कि इतिहास का कोई कालखंड ऐसा नहीं रहा, जिसमें केवल और केवल क्षत्रियों का ही राज रहा हो. राजनीति में समाज के सभी वर्गों की समान रुचि रही है. उनीसवीं और बीसवीं शताब्दी में तो भारत का पूरा परिवेश ही राजनीतिक घटनाक्रमों से भरा हुआ था. किसी भी प्रबुद्ध व्यक्ति के लिए उससे बचाव असंभव था. राष्ट्रपिता का गौरव प्राप्त महात्मा गांधी को तो लोग याद ही इसलिए करते हैं कि उन्होंने राजनीति में उच्चतम नैतिक मूल्यों की स्थापना के लिए काम किया. इतिहास में ऐसे अनेक उदाहरण हैं जब राजनीति की भूमिका परिवर्तनकारी रही है. इसके बावजूद केजरीवाल के सक्रिय राजनीति में जाने के, उन्हीं की टीम द्वारा विरोध के क्या कारण हो सकते हैं? यही बड़ा सवाल है, जिसमें वर्तमान राजनीति की पेचीदगियां छिपी हैं. साथ में उसमें बदलाव की कामना करनेवालों की संकल्पनिष्ठा और उनका डर भी. आजादी के बाद भारत में पूंजीवाद और कहीं सफल हुआ हो या नहीं. वह लोगों को डराने, एक–दूसरे के प्रति अविश्वास पैदा करने तथा लोगों के मन में भय और असुरक्षाबोध पैदा करने में पूरी तरह कामयाब रहा है. इससे लोगों में यह संदेश गया कि अपने बूते कुछ हो ही नहीं सकता. दावा दुनिया के सबसे बड़े लोकतांत्रिक देश का, परंतु डरे हुए लोग मतदान से पहले किसी दल या मतदाता विशेष के पक्ष–विपक्ष में गंभीर चर्चा शायद ही कर पाते हैं.\nऐसे भयभीत और दिगभ्रमित समाज में एकजुट होने के लिए जिस विश्वास और संकल्प–सामथ्र्य की आवश्यकता पड़ती है, आखिर वे वह आएं कहां से! राजनेता इसलिए डरे हुए हैं कि अरविंद केजरीवाल यदि सीधे उनकी साख पर उंगली उठाएंगे तो उनकी नैतिक छवि की काट हेतु नए मुद्दे कहां से लाएंगे? ऊहापोह की स्थिति टीम अन्ना के साथ भी है. उन्हें लगता है कि चुनाव लड़ने के लिए स्वच्छ, ईमानदार और चरित्रवान छवि वाले नेता आएंगे कहां से? और जिन लोगों पर वे भरोसा करके राजनीति के समर में उतरेंगे, वे उनके भरोसे को कब तक कायम रख पाएंगे? यह बड़े जतन से पैदा किया गया, बनावटी डर है. इसे पैदा करने और बनाए रखने वाली वे धार्मिक–राजनीतिक और आर्थिक शक्तियां हैं जो लोगों को बांटे रखकर अपना उल्लू सीधा करना चाहती हैं. जबकि अच्छी राजनीति के लिए अच्छे और बड़े नैतिक संकल्प की आवश्यकता पड़ती है. दुरवस्था से मुक्ति के लिए संकल्प का धनी, नैतिक और निष्ठावान केवल एक व्यक्ति पर्याप्त है, जिसका लोकतंत्र में अटूट विश्वास हो और जो अतीत की अपनी सभी दुर्बलताओं को भुलाकर वह परिवर्तन को अपना एकमात्र लक्ष्य बना ले. गांधी जैसे नेता सैकड़ों वर्षों में जन्मते हों, इसलिए उनकी उम्मीद न भी करें, परंतु विश्वनाथ प्रताप सिंह का उदाहरण तो ठीक हमारे सामने है. राजीव गांधी सरकार को हटाने के लिए उनके सामने भी उनके सामने एकमात्र भ्रष्टाचार का ही मुद्दा था.\nकेवल सत्तासीन हो जाना राजनीति नहीं है. सत्ता को लोकोन्मुखी बनाए रखने के लिए किया जाने वाला संघर्ष भी राजनीति ही है. इसलिए टीम अन्ना अपने आंदोलन को चाहे जितना अराजनीतिक कहे, वह राजनीति का हिस्सा ही कहा जाएगा. बुरों को सत्ताच्युत कर, अच्छे लोगों को जनमत के जरिये सत्तासीन करने की राजनीति. इसलिए यहां अनमन्यस्कता से काम नहीं चलने वाला. एक ओर तो हम यह मानते हैं कि राजनीति भले लोगों का काम नहीं है, पर यदि कोई संकल्परथी, ऐसा करने की कोशिश भी करता है तो हम डर जाते हैं कि ऐसी राजनीति के लिए अच्छे और ईमानदार लोग आएंगे कहां से! यहीं बाजारवादी शक्तियों द्वारा फैलाए गए जाल को देखा जा सकता है. अपने स्वार्थ के लिए उन्होंने लोगों को भय, असुरक्षा और अविश्वास के वातावरण में जीने को विवश कर दिया है. आपाधापी के बीच परस्पर अविश्वासी और डरे हुए लोग चुनावों में राष्ट्रीय हित के बजाय निजी स्वार्थ से प्रभावित हो ऐसे लोगों को चुन लेते हैं जो राजनीति में केवल स्वार्थसिद्धि के लिए आते हैं. लोकप्रिय बने रहने के लिए झूठ और लालच के आधार पर अपनी छवि बनाते हैं. इसी कारण वे खुद भी भयभीत हैं. ऐसे लोगों से बनी सरकार भी हमेशा असुरक्षाबोध से ग्रस्त रहती है. परिणामस्वरूप लोकहित के कार्यक्रमों का ईमानदार कार्यान्वन उसके लिए संभव नहीं होता. बाजारवादी शक्तियां बड़ी आसानी से उन्हें अपनी कठपुतली बना लेती हैं.\nबहरहाल, टीम अन्ना राजनीति में आती है या नहीं, यह उसका निजी मामला है. उनके पास बेहतर राजनीति का कोई ठोस विकल्प भी नहीं है. अरविंद केजरीवाल ने अपनी पुस्तक ‘स्वराज’ में जो लिखा है वह बहुत घिसा–पिटा है. स्वयं अन्ना बार–बार ‘लोकनीति’ शब्द को दोहराते हैं. इस बारे में बता दें कि लोकनीति, लोकतंत्र का पर्याय न होकर उसका सीधा विलोम है. यह प्राचीन कुलीनतंत्र का ही लुभावना रूप है. लोकनीति के एक पैरोकार विनोबा भावे लोकतंत्र को भीड़तंत्र, जनता को भेड़ और उम्मीदवार को गड़ेरिया कह कर उसकी खिल्ली उड़ाया करते थे, ‘‘एक भाई पूछ रहे थे, ‘हम किसको वोट दें?’ ऐसा सवाल कोई पूछता है तो मन में आता है, क्या हम दूसरों को वोट देने के लिए जन्मे हैं? इसका अर्थ यही हुआ कि ‘अरे भेड़ो, तुम्हें कौन–सा गड़ेरिया चाहिए? जो गड़ेरिया तुम्हें प्रिय होगा वही रखा जाएगा.’ हम कहते हैं, ‘हम भेड़ नहीं हैं. हमें कोई गड़ेरिया नहीं चाहिए.’ एक कहता है, ‘यह गड़ेरिया अच्छा है, इसे चुनो!’ दूसरा कहता है, ‘हमें चुनो!’ हम कहते हैं कि ‘आप गड़ेरिये हैं या बुरे, हम नहीं जानते. लेकिन न हम भेड़ हैं, न हमें आपकी जरूरत है.’’\nइसलिए टीम अन्ना यदि सक्रिय राजनीति में आती है तो उसके सामने ‘लोकतंत्र’ और ‘लोकनीति’ में से किसी एक को चुनने की चुनौती भी होगी. लोकनीति गांधीवादी विचारधारा का राजनीतिक संस्करण है, यह न पहले कारगर थी, आगे कारगर हो पाएगी. यह कुलीनतंत्र का लुभावना मुखौटा है. किसी को संदेह न हो, इसलिए इस बारे में विनोबा के कुछ और विचार जान लेते हैं, ‘‘चुनाव को कितना ही महत्त्व क्यों न दिया जाए, आखिर वह ऐसी चीज नहीं है, कि उससे समाज के उत्थान में हम कुछ मदद पहुंचा सकें. वह डेमोक्रेसी में खड़ा किया हुआ एक यंत्र है, एक ‘फार्मल डेमोक्रेसी’, औपचारिक लोकसत्ता आई है, जो मांग करती है कि राजकार्य में हर मनुष्य का हिस्सा होना चाहिए….यह तो हर कोई जानता है कि ऐसी कोई समानता परमेश्वर ने पैदा नहीं की है कि जिसके आधार पर एक मनुष्य के लिए जितना एक वोट है, उतना ही वह दूसरे मनुष्य के लिए भी हो, इस बात का हम समर्थन कर सकें. लेकिन यह स्पष्ट है कि पंडित नेहरू को एक वोट है, तो उनके चपरासी को भी एक ही वोट है. इसमें क्या अक्ल है, हम नहीं जानते.’’ ऐसी लोकनीति के समर्थक और व्याख्याकार अकेले विनोबा भावे नहीं थे. उस समय के प्रमुख गांधीवादी विचारक दादा धर्माधिकारी, कुमारप्पा, शंकरराव देव, धीरेंद्र मजुमदार आदि बड़े गांधीवादी नेता ऐसी ही व्याख्या द्वारा लोकतंत्र के प्रति अपना खुला विरोध जता रहे थे.\nटीम अन्ना की ओर से सबसे हालिया बयान में कहा यह जा रहा है कि वह राजनीति और जनांदोलन दोनों दिशाओं में साथ–साथ आगे बढ़ेगी. ऐसे में उसके सामने बड़ी चुनौती लोकतांत्रिक निष्ठा दर्शाने की भी होगी. यदि वह इस काम में असफल रहती है, यदि वह लोकतंत्र और लोकनीति में अंतर नहीं कर पाती है तो उसके आंदोलन की आड़ में सामंती शक्तियों के फलने–फूलने का ही अंदेशा रहेगा. इसलिए चुनौती न केवल देश को बेहतर राजनीति विकल्प देने की, बल्कि अपने दिलो–दिमाग दुरस्त करने की भी होगी. बहरहाल, सक्रिय राजनीति में आने की घोषणामात्र से टीम अन्ना में जो मतभेद उभरे हैं, उनसे एक संकेत तो जनता के बीच जा ही रहा है कि राजनीति भले लोगों का काम नहीं. हालांकि यह धारणा समाज में कमोबेश पहले भी थी. लेकिन साल–भर पहले टीम अन्ना ने जो उम्मीद बंधाई थी, जिसके कारण हजारों युवा घरों से बाहर निकले थे, इस निर्णय से बहुत संभव है कि वे हतोत्साहित हों. यदि सचमुच ऐसा होता है तो यह आंदोलन की पराजय मानी जाएगी.\nFiled under दर्शन, विमर्श and tagged akharmala, Anna Hazare, Arvind kejriwal, अन्ना, अन्ना हजारे, आखरमाला, ओमप्रकाश कश्यप, जनलोकपाल, omprakash kashyap |\t2 टिप्पणियां


potato rich diet बढ़ा सकती है 'gestational diabetes' होने के चांस ! | theIndusParent Hindi\npotato rich diet बढ़ा सकती है 'gestational diabetes' होने के चांस !\nहाल ही में हुई एक स्टडी से ये पता चला है कि रोज़ाना आलू खाने वाली प्रेग्नेंट महिलाओं में जेस्टेशनल डायबिटीज होने का खतरा बढ़ जाता है। इस स्तिथि से बचने के लिए आपको क्या करना चाहिए ये ध्यान से पढ़िए ।\nएक स्टडी के मुताबिक प्रेगनेंसी से पहले पोटैटो-रिच डाइट लेने से जेस्टेशनल डायबिटीज होने के चांस बढ़ जाते हैं ।\nक्या आप आलू खाने के शौक़ीन हैं ? क्या आप हर दिन एक बार आलू खाते हैं ? अगर इन दोनों सवालों का जवाब हाँ है तो आपको जेस्टेशनल डायबिटीज होने का पूरा पूरा रिस्क है ।\nयु.एस रिसर्चर द्वारा किये गए एक रिसर्च में जेस्टेशनल डायबिटीज और रेगुलर आलू खाने के बीच रिलेशन ढूंढने की कोशिश की गयी है । रिसर्च के मुताबिक ये इसीलिए पॉसिबल हैं क्योंकि आलू में मौजूद अब्सोर्बएबल स्टार्च खून में शुगर की मात्रा बढ़ा सकता है ।\nकरीब 21,693 प्रेग्नेंट महिलाओं को 1 कप उबाले हुए आलू, 237 मिलीलीटर मैश पोटैटो, 113 ग्राम फ्राइज के साथ इस रिसर्च को पूरा किया गया । इसमें 10 साल लगे और पाया गया की उनके से करीब 854 महिलाओं में जेस्टेशनल डायबिटीज पाया गया ।\nइस स्टडी की कुछ मुख्य बातें :\nप्रेगनेंसी से पहले एक हफ्ते में एक सर्विंग से उन महिलाओं के मुकाबले जेस्टेशनल डायबिटीज होने का रिस्क 20 परसेंट बढ़ गया जिन्हें एक हफ्ते में आधी सर्विंग दी गयी ।\nहफ्ते में5सर्विंग खाने वाली महिलाओं में इसका रिस्क 50 प्रतिशत तक बढ़ गया ।\nइस स्टडी में एक इंटरेस्टिंग बात भी पता चली, जब महिलाओं को आलू की जगह हरी सब्जियाँ और हेल्थी फ़ूड खाने को दिया गया । तब जो रिजल्ट आएं वो अलग थे ।\nअब आलू की सर्विंग को सब्जियों, बीन्स, लेंटिल्स, और दाल आदि से रिप्लेस करने पर महिलाओं में जेस्टेशनल डायबिटीज होने की पॉसिबिलिटी9से 12 परसेंट कम हो गयी ।\nस्टडी का दुसरा रूप\nइस स्टडी में प्रेगनेंसी के दौरान जेस्टेशनल डायबिटीज और आलू खाने के बीच में रिलेशन ढूंढा गया है, लेकिन इससे ये साबित नहीं होता है की प्रेगनेंसी के दौरान आलू खाने से जेस्टेशनल डायबिटीज की प्रोबबलिटी बढ़ ही जाती है ।\nरिसर्चर्स ने ये भी बताया की ये एक कंट्रोल्ड रिसर्च थी जिसमे बहुत कुछ करना बाकी है ।\nजेस्टेशनल डायबिटीज के रिस्क को काम करने के तरीके :\nएक्सपर्टस बताते हैं की एक हेल्थी लाइफस्टाइल मेन्टेन करने से जेस्टेशनल डायबिटीज के रिस्क को काम किया जा सकता है । इसीलिए अगर आप माँ बन्ने की तैयारी में हैं तो इस स्टडी से परेशान होने की जरूरत नहीं है । आप इन बातों का ध्यान रखकर इस प्रॉब्लम को कण्ट्रोल कर सकते हैं :\nअपने वजन को कण्ट्रोल में रखें, अपने आप को हाइड्रेटेड रखें और जरूरत से ज्यादा न खाएं ।\nरेगुलर फिजिकल एक्टिविटी करते रहें ।\nअगर आपको जेस्टेशनल डायबिटीज है तो अपने OB-GYN से सलाह लें और सही दवाइयाँ लें।


गर्भ में क्या है यह जानना है तो यह5लक्षण देखिए -5tips Garbh me beta ya beti - Pregnancy and Care\nHome / Santan Prapti / गर्भ में क्या है यह जानना है तो यह5लक्षण देखिए -5tips Garbh me beta ya beti\nगर्भ में क्या है यह जानना है तो यह5लक्षण देखिए -5tips Garbh me beta ya beti\nBusiness Club 5/23/2019 08:42:00 PM Santan Prapti\nनमस्कार दोस्तों, हम सभी जानते हैं, कि आज के समय में बेटा और बेटी में कोई भी अंतर नहीं रह गया है. आज बेटियां बेटों से कंधे से कंधा मिलाकर कार्य कर रही हैं. दोनों को बराबरी का भी दर्जा प्राप्त है.\nअगर किसी दंपत्ति के यहां पर कोई संतान होने वाली होती है. केवल वह दंपत्ति ही नहीं बल्कि उसके परिवार वाले और उसके रिश्तेदार तक इस बात को जानने के लिए बहुत ही ज्यादा उत्सुक होते हैं, कि आने वाले नन्हे मेहमान का जेंडर क्या है.\nइसके पीछे कोई विशेष मकसद आज के समय में नहीं रह गया है. सिर्फ एक उत्सुकता मात्र ही होती है. क्योंकि उत्सुकता हमेशा उसी कार्य के लिए होती है. उसी बात के लिए होती है. जिसे हम ना कर पाए. जिसे हम ना जान पाए. उसी उत्सुकता की शांति के लिए हम आपको महिला के गर्भ में क्या संतान है. उसके संबंध में कुछ लक्षण प्रस्तुत कर रहे हैं.\nप्रेग्नेंट महिला को गुस्सा आना\nगर्भावस्था के दौरान अगर महिला को अधिक गुस्सा आता है. वह बात बात पर आक्रमक हो जाती है. यह गर्भ में बेटा होने की निशानी है.\nपरिवार वालों को महिला की इस स्थिति को समझना चाहिए. और महिला के साथ अंडरस्टैंडिंग ठीक रखनी चाहिए.\nउसी उत्सुकता की शांति के लिए हम आपको महिला के गर्भ में क्या संतान है. उसके संबंध में कुछ लक्षण प्रस्तुत कर रहे हैं.\nप्रेग्नेंट महिला का पसंदीदा स्वाद\nअगर गर्भवती महिला नमकीन खाना ज्यादा पसंद करती है. उसके गर्भ में लड़का है. इस बात का अंदाजा लगाया जा सकता है.\nYou May Also Like : उत्तम बुद्धि और सुंदर सी संतान की प्राप्ति के लिए\nगर्भवती महिला की एनर्जी\nअगर गर्भावस्था के दौरान महिला बहुत जल्दी थकान महसूस करने लगती है. यह गर्भ में बिटिया होने की निशानी है.\nयह फीमेल हार्मोन की अधिकता के कारण होता है. वहीं महिला अगर तरोताजा महसूस करती है. देर से थकान अनुभव करती है. गर्भ में एक बेटा है, ऐसा माना जाता है.\nगर्भस्थ शिशु की एनर्जी\nअगर महिला के गर्भ में पलने वाले बच्चा का हिलना, डुलना, हरकत करना कम होता है. यह लड़के की निशानी है.\nवहीं अगर पेट में हलचल अपेक्षाकृत ज्यादा होती है. यह लड़की होने की निशानी माना जाता है. हलचल ज्यादा है या कम है इस बात का अंदाजा बड़ी उम्र की महिलाएं बड़ी आसानी से लगा सकती है.\nगर्भवती महिला के त्वचा\nअगर गर्भावस्था के दौरान महिला के हथेली बहुत शुष्क हो, उसकी बारिक बारिक स्किन निकल रही हो, तो यह माना जाता है, कि महिला के गर्भ में 1 पुत्र संतान है.\nजबकि अगर पुत्री गर्भ में होती है, तो महिला की त्वचा नर्म मुलायम और चमकदार बनी होती है. या फिर सामान्य ही रहती है. कोई भी परिवर्तन नहीं आता है.\nदोस्तों महिला के शरीर में आने वाले लक्षणों को देखकर हम शायद इस बात का पता लगाने की महिला के घर में कौन सी संतान है. दोस्तों यह भी उतना ही जरूरी है, कि हमें उसके स्वास्थ्य का संपूर्ण ध्यान रखना है. उसके पोषण का विशेष ध्यान रखना आवश्यक होता है.


EPFO : इन लोगों का ब्याज का पैसा फंसा, जानिए कब मिलेगा | EPFO These people didnt get interest money know when they will get it - Hindi Goodreturns\n| Published: Thursday, February 11, 2021, 16:05 [IST]\nनयी दिल्ली। क्या आपको भी ईपीएफ राशि पर ब्याज का पैसा नहीं मिला? अगर नहीं मिला है तो आप ऐसे अकेले व्यक्ति नहीं हैं। असल में देश भर के करीब 40-50 लाख लोगों को ईपीएफ राशि पर ब्याज का पैसा नहीं मिला। इन सभी लोगों को ईपीएफ ब्याज का पैसा मिलने में कुछ और दिन लग सकते हैं। बता दें कि सरकार ने अलग-अलग खातों में ईपीएफ खातों 8.5 फीसदी ब्याज जमा क्रेडिट कर दिया। मगर बहुत से लोगों को अभी भी पैसा नहीं मिला है।\nसॉफ्टवेयर की दिक्कत पड़ी भारी\nहिंदुस्तान की रिपोर्ट के अनुसार सॉफ्टवेयर की दिक्कत के कारण 50 लाख लोगों को ईपीएफ पर ब्याज का पैसा नहीं मिला। तकनीकी दिक्कत के चलते इन लोगों के खातों में ब्याज का पैसा नहीं पहुंच सका है। कहा जा रहा है कि ऐसे लोगों को आगामी 15-20 दिनों में ईपीएफ ब्याज का पैसा दे दिया जाएगा। असल में यदि किसी कंपनी के एक व्यक्ति के ईपीएफ खाते में कोई गड़बड़ी है तो इसके चलते कंपनी के सभी लोगों के खातों में ब्याज का पैसा क्रेडिट नहीं हो रहा है।\nपहली बात कि जिन लोगों को ब्याज का पैसा नहीं मिला उन लोगों के खातों में पैसा पहुंचाए जाने के लिए काफी प्रयास किए जा रहे हैं। इसके लिए सॉफ्टवेयर में आई कमी को दूसरे करने पर काम जारी है। दूसरी बात ऐसे लोगों को ब्याज दिए जाने में जितने अधिक दिन लगेंगे उतने ही अधिक दिनों का ब्याज भी दिया जाएगा। बता दें कि सरकार ने 31 दिसंबर 2020 को ईपीएफ खातों में वित्त वर्ष 2019-20 के लिए ब्याज राशि क्रेडिट करने का ऐलान किया था।\nदिया गया एक साथ ब्याज\nश्रम और रोजगार मंत्री संतोष गंगवार ने कहा था कि ईपीएफ पर 8.5 फीसदी ब्याज राशि एक साथ दी जाएगी। पहले सरकार ने ये पैसा दो किस्तों में देने का ऐलान किया था। तब कहा गया था कि 8.15 फीसदी और 0.35 फीसदी की दो किस्तें दी जाएंगी। मगर बाद में एकमुश्त पैसा देने का फैसला किया गया। आपकी जानकारी के लिए बता दें कि देश में करीब 6.5 करोड़ ईपीएफ खाताधारक हैं।\nयदि आप अपना ईपीएफ बैलेंस चेक करना चाहते हैं तो सबसे पहले ईपीएफओ पोर्टल (epfindia.gov.in) पर जाएं। यहां अपनी भविष्य निधि (पीएफ) पासबुक देखने के लिए आपको ईपीएफ अकाउंट को यूनिवर्सल अकाउंट नंबर (यूएएन) के साथ लिंक करना होगा। फिर आप वेबसाइट से ईपीएफ पासबुक डाउनलोड या प्रिंट कर सकते हैं। ईपीएफओ पोर्टल पर लॉग इन करें, फिर Our Services के तहत For Employees पर क्लिक करें। इसके बाद आपको Services के तहत Member Passbook पर क्लिक करना है। ये आपको नये पेज पर (passbook.epfindia.gov.in/MemberPassBook/Login.jsp) पर ले जाएगा और आपका ईपीएफ बैलेंस डिस्प्ले करेगा।\nये है बैलेंस चेक करने का आसान तरीका\nEPFO : PF खाताधारकों के लिए खुशखबरी, अब घर बैठे होंगे ये काम\nRead more about: epfo employee provident fund ईपीएफओ प्रोविडेंट फंड\nEPFO These people didnt get interest money know when they will get it\nAround 40-50 lakh people across the country did not receive interest money on EPF amount. It may takeafew more days for all these people to get the EPF interest money.\nStory first published: Thursday, February 11, 2021, 16:05 [IST]


IGNOU Extends Admission Re-registration Dates For July 2021 Session Till 16 August - IGNOU July Admissions 2021: जुलाई सत्र के लिए री-रेजिस्ट्रेशन और फ्रेश एडमिशन की लास्ट डेट बढ़ी आगे, इस दिन तक करें अप्लाई | Education News In Hindi\nहोमकरियरIGNOU July Admissions 2021: जुलाई सत्र के लिए री-रेजिस्ट्रेशन और फ्रेश एडमिशन की लास्ट डेट बढ़ी आगे, इस दिन तक करें अप्लाई\nWritten by प्रियंका शर्मा, Updated:5अगस्त, 2021 3:50 PM\nऑनलाइन कोर्सेज के लिए आवेदन करने वाले उम्मीदवार इग्नू ऑनलाइन पोर्टल iop.ignouonline.ac.in के माध्यम से आवेदन कर सकते हैं. नए आवेदकों को एक नया पंजीकरण बनाने, सभी विवरण जमा करने और उस कार्यक्रम का चयन करने की आवश्यकता होती है जिसे वे आगे बढ़ाना चाहते हैं. सभी आवेदकों को सलाह दी जाती है कि वे आवेदन पत्र जमा करने से पहले उल्लिखित निर्देशों को ध्यान से पढ़ें.\nविश्वविद्यालय विभिन्न विषयों में 200 से अधिक डिप्लोमा, प्रमाण पत्र, स्नातक, स्नातकोत्तर, स्नातकोत्तर डिप्लोमा, स्नातकोत्तर प्रमाण पत्र अवेयरनेस कोर्सेज प्रदान करता है.\nजुलाई 2021 सत्र के लिए पुन: पंजीकरण की अंतिम तिथि भी 16 अगस्त तक बढ़ा दी गई है. पुन: पंजीकरण किसी विशेष कार्यक्रम के अगले वर्ष/सेमेस्टर के लिए पंजीकरण की प्रक्रिया है. यह केवल उन छात्रों पर लागू होता है जो वर्तमान में दो या तीन साल की अवधि के लिए विश्वविद्यालय में स्नातक / स्नातकोत्तर / सेमेस्टर आधारित कार्यक्रमों में नामांकित हैं. इस बीच, सत्रांत परीक्षा जून 2021 सत्र3अगस्त से शुरू होने जा रहे हैं और9सितंबर को समाप्त होंगे.\nपरीक्षाएं स्नातक (यूजी) और स्नातकोत्तर (पीजी) कार्यक्रमों के अंतिम वर्ष के लिए उनके बैकलॉग के साथ आयोजित की जा रही हैं, यदि कोई हो . पीजी डिप्लोमा, डिप्लोमा, पीजी सर्टिफिकेट और सर्टिफिकेट प्रोग्राम की परीक्षाएं भी3अगस्त से होंगी.\nIGNOUadmissionre-registrationJuly 2021 session\nDelhi University: इन स्टूडेंट्स के लिए खुल सकते हैं कैंपस, अगले हफ्ते जारी होंगे दिशा निर्देश


दिनदहाड़े राजधानी की सड़कों पर दौड़ता दिखा गीदड़\nशहर में वन्यजीवों के आने का सिलसिला थमने का नाम नहीं ले रहा है. मंगलवार को राजधानी की सड़कों पर एक गीदड़ दौड़ता देखा गया.\nLast Updated: November 24, 2015, 3:21 PM IST\nमंगलवार को राजधानी के टोंक रोड़ स्थित महावीर नगर में एक गीदड़ दिलदहाड़े सड़कों पर दौड़ता हुआ देखा गया. इलाके में गीदड़ दिखने के बाद एकाएक सनसनी फैल गई. इस बीच कुछ लोगों भेड़िए की अफवाह उड़ा दी जिसके बाद लोग दहशत में आ गए.\nबाद में यह गीदड़ महावीर नगर के मकान नंबर-2 में जाकर छिप गया. इस पर मकान मालिक बिरदीचंद चौधरी ने तुरन्त इसकी सूचना पुलिस को दी. कुछ देर में पुलिस मौके पर पहुंची. पुलिस ने गीदड़ मिलने की सूचना वन विभाग को दी. जिस पर वन विभाग की टीम मौके पर पहुंची. वन विभाग की टीम ने रेस्क्यू कर गीदड़ को जाल में फंसाकर पकड़ लिया.\nरेस्क्यू में वनकर्मी चोटिल-\nरेस्क्यू के दौरान एक वनकर्मी मामराज के हाथ पर गीदड़ ने काट लिया जिससे वह घायल हो गया. वन विभाग की टीम ने गीदड़ को पकड़कर जयपुर जन्तुआलय भिजवाया जहां उसका चैकअप किया गया. चैकअप पर सामान्य पाए जाने के बाद वन विभाग टीम द्वारा गीदड़ को झालाना के जंगल में छोड़ दिया गया.\nदस दिन पूर्व आया था भेड़िया-\nराजधानी में वन क्षेत्र से जानवरों का आवासीय इलाकों में पहुंचने का यह पहला मामला नही है. इससे पहले लगभग दस दिन पूर्व एक भेड़िया राजधानी के मालवीय नगर में दाखिल हुआ था. तब पूरे इलाके में दहशत का माहौल पैदा हो गया था. अब एक बार फिर गीदड़ का आवासिय क्षेत्र में आना गंभीर मामला है.


करीना कपूर ने दूसरे बच्चे को लेकर किया बड़ा खुलासा, कहा-मेरी तो ये ..\nDecember 11, 2020 December 11, 2020 Shashank Dwivedi335LeaveaComment on करीना कपूर ने दूसरे बच्चे को लेकर किया बड़ा खुलासा, कहा-मेरी तो ये ..\nमुंबई: बॉलीवुड में सैफ अली खान और करीना कपूर खान की जोड़ी मशहूर है. बेस्ट कपल्स की अगर बात होती है तो सबसे पहले इन्ही दोनों का नाम सामने आता है. हाल ही में एक बार फिर करीना दूसरे बच्चे की माँ बनने वाली है. जल्द ही करीना तैमूर के बाद दूसरे बच्चे को जन्म देंगी।\nकरीना कपूर एक्ट्रेस नेहा धूपिया के शो ‘What Women Want’ के एपिसोड में गई हुई थी. इसी बीच जब नेहा ने करीना से पुछा की पहले बच्चे तैमूर का नाम कैसे रखा था. तो करीना ने जवाब देते हुए कहा की तैमूर के नाम को लेकर बहुत विवाद हुआ था.\nपहली बार टेंशन में दिखे प्रियंका एवं निकः प्रियंका ने पति को अपशब्द बालते हुए धक्के मारकर गाड़ी से उतारा!\nवही जब नेहा ने पुछा की दूसरे बच्चे का नाम वो सबके सामने बता सकती है. तो करीना ने जवाब देते हुए कहा की अभी बच्चे के नाम को लेकर कोई प्लानिंग नहीं है. और जब बच्चा हो जाएगा। उसी वक़्त मै और सैफ डिसाइड करेंगे की बच्चे का नाम क्या रखना है.\nहाल ही में करीना और सैफ अपने बेटे तैमूर के साथ हिमांचल से छुट्टिया मनाकर लौटे है. करीना ने कहा की अभी से बच्चे का नाम सोचकर परेशान क्या होना है. जब वक़्त आएगा आप लोगो को खुद पता चल जायेगा।\n30 की उम्र पार कर चुकी है जैकलीन, नेहा, परणीति, लेकिन आज भी इस चीज़ के लिए तरस रही है…\nकुछ खास अंदाज में हैपी न्यू ईयर कहने वाले हैं शाहरूख खान, तैयारी शुरू\n30 की उम्र पार कर चुकी है जैकलीन, नेहा, परणीति, लेकिन आज भी इस चीज़ के लिए तरस रही है…\nइमरान हाशमी और सनी लियोनी के बेटे ने मचा रखा है हड़कंप, सभी लोग पूँछ रहे दोनों ने शादी कब कर ली…


प्रियंका गांधी के पास नहीं है जादू की छड़ी : जयराम रमेश - Inkhabar\nप्रियंका गांधी के पास नहीं है जादू की छड़ी : जयराम रमेश\nप्रियंका गांधी को सक्रिय राजनीतिक में बड़ी जिम्मेदारी सौंपने की उठती मांगों के बीच वरिष्ठ पार्टी नेता जयराम रमेश उन पर कटाक्ष किया है. रमेश ने कहा कि किसी भी व्यक्ति के पास ऐसी कोई जादू की छड़ी नहीं है जो तुरंत पार्टी में जान डाल दें. पार्टी को केवल सामूहिक प्रयासों से आगे बढ़ाया जा सकता है.\nlexus lx450d suv prices revealed for india\nनई दिल्ली. प्रियंका गांधी को सक्रिय राजनीतिक में बड़ी जिम्मेदारी सौंपने की उठती मांगों के बीच वरिष्ठ पार्टी नेता जयराम रमेश उन पर कटाक्ष किया है. रमेश ने कहा कि किसी भी व्यक्ति के पास ऐसी कोई जादू की छड़ी नहीं है जो तुरंत पार्टी में जान डाल दें. पार्टी को केवल सामूहिक प्रयासों से आगे बढ़ाया जा सकता है.\nजब रमेश से पूछा गया कि क्या प्रियंका को उत्तर प्रदेश विधानसभा चुनावों में प्रचार की कमान सौंपनी चाहिए ? इस पूर्व केंद्रीय मंत्री ने कहा कि मेरा हमेशा से मानना है कि कांग्रेस में नई जान डालने के लिए कोई एक व्यक्ति जवाबदेह नहीं है बल्कि यह सामूहिक जिम्मेदारी है.\nजयराम ने कहा कि किसी के पास जादुई छड़ी नहीं होती. जादुई छड़ी सामूहिक इकाई के पास है और वह कांग्रेस पार्टी है. पार्टी में सभी की जिम्मेदारी है कि पार्टी को नई ऊर्जा प्रदान करें. हम केवल बैठे-बैठे यह नहीं कह सकते कि एक व्यक्ति यह करेगा और दूसरा वो करेगा. मुझे लगता है कि इसका समय चला गया.


उस वक़्त मैं गाजियाबाद के प्रताप विहार में था, जब 'सारे जहाँ से अच्छा' की धुन सुनायी पडी. मैंने मोबाइल निकला तो पता चला संस्थान का नंबर था. पहले तो लगा कि भला रविवार को किसे मेरी जरूरत पड़ गई और क्यों? उठाया तो उधर से एक चिर-परिचित और बिल्कुल अनौपचारिक आवाज थी. फिर पूछा आपने सखी में बहुत पहले चंद्रशेखर जी पर कुचह लिखा था. मैंने कहा हाँ. 'उसकी एस्टीवाई फ़ाइल चाहिए.' उधर से आवाज आयी. 'वह तो अब नहीं मिल सकती' मैंने उन्हें तकनीकी समस्या बताई और उसे जागरण डॉट कॉम से उठा लेने को कहा. उन्होने बताया कि असल में चंद्र शेखर जी नहीं रहे. जान कर अचानक धक्का सा लगा. बीमार तो वह काफी दिनों से चल रहे थे, पर अचानक यह दुखद खबर मिलेगी ऐसा सोचा नहीं था. आम तौर पर राजनेताओं के निधन की खबर मुझे दुखी नहीं कर पाती. पर यह खबर मुझे हिला सी गई. इसलिए नहीं कि चंद्रशेखर से मेरी कोई बड़ी घनिष्ठता थी, इसलिए कि उन्हें इस देश की गरीब जनता की आख़िरी उम्मीद के तौर पर देखा जा सकता था. धनकुबेरों और रईसजदों द्वारा अपहृत भारतीय राजनीति के इस दौर में वह एक ऎसी शख्सियत थे जिसे भारतीय जनता के जीवन का सच पता था. जो यह जानता था कि आटा खेत में पैदा नहीं होता. गेहूं पैदा होता है और पिसा कर आटा बनाया जाता है. जिसे मालूम था भारत के ज़्यादातर गांवों में अभी भी सड़क, बिजली, टेलीफोन और सिंचाई के लिए नहर तक नहीं है. जिसे मालुम था कि इस देश के अधिकतर अभिभावक निजी स्कूलों की फ़ीस भरने लायक नहीं है. अब वैसा कौन दिखता है. अब प्रधानमंत्री पद के जो दावेदार बनाए जा रहे हैं, उनके हाथों में देश का भविष्य क्या होगा, इसका अंदाजा अभी ही लगाया जा सकता है. बेशक चंद्रशेखर महान लोगों में नहीं थे, लेकिन वह काबिल लोगों में जरूर शुमार थे. वैसे भी राजनीति में सिर्फ ओढा हुआ लबादा ही होता है. चंद्रशेखर ने कभी भी वह लबादा नहीं ओढा, पर उन्होने कभी कोई ओछी टिप्पणी की हो, या कभी कोई अर्थराहित या तर्कराहित बात की हो ऐसा मुझे याद नहीं आता. महानता का लबादा ओढ़े बग़ैर भी वह कभी राजनीति के मसखरों की जमात में भी शामिल नहीं हुए. उन्होने अपनी और अपनी बात की गरिमा हमेशा बनाए रखी. लालबहादुर शास्त्री और नरसिंह राव के बाद एक बार फिर यह कहना सिर्फ औपचारिकता होगी कि चंद्रशेखर का निधन देश की बड़ी क्षति है. मेरे जैसे बहुत से लोग इस बात को अपने भीतर महसूस कर रहे होंगे. ऐसा लग रहा है गोया भारतीय राजनीति से आम आदमी का चेहरा इश्वर ने हमेशा के लिए डिलीट कर दिया हो.\nईश्वर चंद्रशेखर की आत्मा को शांति प्रदान करे.\nGyan Dutt Pandey9July 2007 at 06:47:00 GMT+5:30\nसही है, महानता और मसखरी के बिना भी कोई अर्थपूर्ण जीवन जी सकता है - यह चन्द्रशेखर जी ने बता दिया.\nअनूप शुक्ल9July 2007 at 07:19:00 GMT+5:30\nचंद्र्शेखरजी को हमारी विनम्र श्रद्धांजलि।\nUdan Tashtari9July 2007 at 08:34:00 GMT+5:30\nचन्द्रशेखर जी को विनम्र श्रृद्धांजली-ईश्वर उनकी आत्मा को शांति प्रदान करे.\nSanjay Tiwari9July 2007 at 13:42:00 GMT+5:30\nAnil Arya 22 July 2007 at 00:28:00 GMT+5:30\nजिसने जीवन भर सिद्धांतों को जिया हो वो भला मसखरा कैसे हो सकता है ? नमन इस महामानव को...


सुपरबोन ने ट्रायलॉजी बाउट में सिटीचाई को हराने की तरकीब बताई - ONE Championship – The Home Of Martial Arts\nसुपरबोन ने ट्रायलॉजी बाउट में सिटीचाई को हराने की तरकीब बताई\nसुपरबोन को पता है कि वो दुनिया के सबसे बेहतरीन स्ट्राइकर्स में से एक हैं और अब वो इसे ONE Championship के ग्लोबल फैन बेस के सामने साबित करना चाहते हैं।\nथाई स्टार इसी साल दुनिया के सबसे बड़े मार्शल आर्ट्स संगठन में शामिल हुए थे, ताकि वो अपनी स्किल्स को वहां के बेहतरीन किकबॉक्सिंग व मॉय थाई फेदरवेट एथलीट्स से सामने परख सकें। इन एथलीट्स में जियोर्जियो “द डॉक्टर” पेट्रोसियन, “द बॉक्सिंग कंप्यूटर” योडसंकलाई IWE फेयरटेक्स, पेटमोराकोट पेटयिंडी एकेडमी शामिल हैं।\n29 साल के एथलीट ने बताया, “मुझे लगता है कि ONE Championship के सभी अच्छे एथलीट मेरे ही डिविजन में हैं।”\n“एक एथलीट होने के नाते मेरा मुकाबला बेस्ट से ही होना चाहिए। मैं खुद का मुकाबला बेस्ट होता देखना चाहता हूं। इसके अलावा, ONE Championship ने खेल के कई पहलुओं को बेहतर कर दिया है और यही कारण रहा कि मैंने यहां जॉइन किया।”\nONE में अपने पहले मुकाबले के लिए सुपरबोन पुरानी प्रतिद्वंदिता जारी रखेंगे।\nशुक्रवार, 31 जुलाई को वो “द किलर किड” सिटीचाई सिटसोंगपीनोंग के खिलाफ थाईलैंड की राजधानी में होने वाले ONE: NO SURRENDER की बहुप्रतीक्षित ट्रायलॉजी (तीसरी) बाउट में उतरेंगे।\nउनके इतिहास को देखते हुए इस खेल के फैन ONE Super Series फेदरवेट किकबॉक्सिंग मुकाबले के लिए नि:संदेह उत्साह से भरे होंगे।\nनए फीचर्स के साथ ONE Fantasy की होने जा रही है शानदार वापसी\nये दोनों थाई एथलीट जनवरी 2016 में जब पहली बार किकबॉक्सिंग टूर्नामेंट की सेमीफाइनल बाउट में एक-दूसरे के सामने आए थे, तब सुपरबोन इस खेल में इतने अनुभवी नहीं थे और “द किलर किड” ने उन्हें दूसरे राउंड में राइट हुक मारकर नॉकआउट कर दिया था।\nइससे Sor. Tawanrung Gym के प्रतिनिधि को आहत नहीं हुए बल्कि खुद को बेहतर बनाया। इसके बाद उन्होंने चार लगातार जीत हासिल कीं और सितंबर 2016 में सिटीचाई के खिलाफ फिर से मैच हासिल किया। फिर उन्हें पछाड़कर सर्वसम्मत निर्णय से जीत हासिल की।\nसुपरबोन ने कहा, “मैं पहले मुकाबले में उनसे हार गया था क्योंकि उससे पहले किकबॉकसिंग में मैंने केवल दो ही मुकाबले खेले थे। मुझे इसके नियमों की आदत नहीं पड़ी थी और न ही किकबॉक्सिंग स्टाइल की। जब फिर से हमारा सामना हुआ (आठ महीने बाद) तो मुझे 100 प्रतिशत विश्वास था और मैं देख सकता था कि मेरे दांव उनसे ज्यादा तेज और सटीक हो चुके थे।”\nइन दोनों मार्शल आर्ट्स एथलीट्स की यात्रा भले ही उन्हें अलग दिशा में ले गई हो लेकिन अब दोनों के रास्ते ONE Championship में आ मिले हैं। यहां दोनों बेहतरीन स्ट्राइकर लंबे समय से इंतजार हो रही ट्रायलॉजी बाउट में एक-दूसरे का सामना करेंगे।\nफिलहाल, कुछ समय के लिए COVID-19 के चलते लगी पाबंदी ने “द लैंड ऑफ स्माइल्स” में मार्शल आर्टिस्ट्स को वन ऑन वन ट्रेनिंग करने से दूर किया हुआ है। इस दौरान सुपरबोन ने खुद को वेट और कार्डियो एक्सरसाइज से फिट रखा हुआ है। इस तरह की चीजें वो तब भी ज्यादा करते हैं, जब उनकी बाउट नहीं होती है।\nअब पाबंदियों में ढील मिलने और ONE के अपने 2020 फ्लैगशिप इवेंट्स फिर से शुरू करने के चलते इस थाई एथलीट ने “द किलर किड” के साथ तुरंत मैच स्वीकार कर लिया और कड़ी मेहनत से Sor. Tawanrung Gym में ट्रेनिंग कर रहे हैं।\nसुपरबोन ने कहा, “सिटीचाई बाएं हाथ का इस्तेमाल अधिक करते हैं इसलिए मैं अपने दोनों ट्रेनरों के साथ प्रैक्टिस कर रहा हूं, जो बाएं हाथ का ही अधिक इस्तेमाल करते हैं। इस मुकाबले के लिए मेरे पास चार ट्रेनर हैं और सभी अलग-अलग चीज पर ध्यान दे रहे हैं।”\nअपने पुराने विरोधी के साथ दो बार रिंग शेयर कर चुके सुपरबोन, सिटीचाई की तकनीकों से अच्छी तरह वाकिफ हैं।\nऐसे में बैंकॉक के निवासी को अच्छी तरह से पता है कि किन चीजों से सावधान रहना है। उन्हें भरोसा है कि वो न सिर्फ “द किलर किड” का मुकाबला कर सकते हैं बल्कि उन्हें खेल के हर विभाग में पछाड़ भी सकते हैं।\nसुपरबोन ने बताया, “सिटीचाई की ताकत उनके लेफ्ट पंच और लेफ्ट किक हैं।”\n“वो इस तरह के विरोधी हैं, जो बिना रुके अपने दांव आप पर लगाते रहते हैं लेकिन उनमें ताकत नहीं होती है। वो इस तरह के एथलीट हैं, जो बिना थके आप से मुकाबला करते रहते हैं। उनके जैसा एथलीट आसानी से नहीं मिलता है, जो तीनों राउंड उनके जैसा मुकाबला कर सके।\n“मेरे लिए अगर आप पिछली दो बाउट्स की बात करें, खासकर दूसरी वाली, जिसमें मैं जीता था तो मुझे लगा कि मैंने बेहतर किया क्योंकि मैं उनसे तेज हूं। मेरे दांव सिटीचाई से ज्यादा ताकतवर हैं। बस मुझे सहनशक्ति की जरूरत है, ताकि मैं तीनों राउंड पूरी तरह से बाउट कर सकूं।”\nONE: NO SURRENDER में होने वाले मुकाबले का काफी बड़ा असर होगा।\nसुपरबोन जो इस समय फेदरवेट मॉय थाई में #1-रैंक के दावेदार हैं और फेदरवेट किकबॉक्सिंग में #2-रैंक के दावेदार हैं, उन्हें ONE एथलीट रैंकिंग में सुधार और सिटीचाई पर 2-1 की बढ़त मिल जाएगी।\nइस जीत के साथ ही वो पेटमोरकोट के ONE फेदरवेट मॉय थाई वर्ल्ड टाइटल के करीब पहुंच जाएंगे। हो सकता है कि पेट्रोसियन या योडसंकलाई के खिलाफ उन्हें ड्रीम मैच भी मिल जाए।\nलेकिन पहले उन्हें 31 जुलाई को ट्रायलॉजी मुकाबले में उतरना होगा और सुपरबोन के लिए बात करने का समय पूरा हो चुका है।\nउन्होंने कहा, “हमारी मुलाकात का समय आ चुका है सिटीचाई। चलो देखते हैं कि इस डिविजन में बेस्ट कौन है। अपना सबसे बेहतर प्रदर्शन करने के लिए तैयार हो जाइए और फिर देखते हैं कि कौन जीतता है।”\nये भी पढ़ें: सिटीचाई धमाकेदार ONE डेब्यू के लिए हैं तैयार\nहोम » किकबॉक्सिंग • न्यूज़ » सुपरबोन ने ट्रायलॉजी बाउट में सिटीचाई को हराने की तरकीब बताई


Rajasthan News In Hindi : Jhunjhunu News - rajasthan news on the halfadozen websites the police called the girls in the name of jhunjhunun the photos and rates immediately arrived on whatsapp | आधा दर्जन वेबसाइट पर झुंझुनूं के नाम से युवतियां उपलब्ध पुलिस ने कॉल किए तो वॉट्सएप पर तुरंत आए फोटो और रेट - jhunjhunu News,झुंझुनूं न्यूज़,झुंझुनूं समाचार\nJhunjhunu News rajasthan news on the halfadozen websites the police called the girls in the name of jhunjhunun the photos and rates immediately arrived on whatsapp\nआधा दर्जन वेबसाइट पर झुंझुनूं के नाम से युवतियां उपलब्ध पुलिस ने कॉल किए तो वॉट्सएप पर तुरंत आए फोटो और रेट\nJhunjhunu News - यह खबर आपको चौंका देगी। किसी की आड़ में नहीं बल्कि ऑनलाइन देह व्यापार खुले आम किया जा रहा है। कुछ वेबसाइट को सर्च...\nयह खबर आपको चौंका देगी। किसी की आड़ में नहीं बल्कि ऑनलाइन देह व्यापार खुले आम किया जा रहा है। कुछ वेबसाइट को सर्च कीजिए झुंझुनूं तो क्या किसी भी शहर के लिए लड़कियां उपलब्ध करवाने का दावा किया जा रहा है। शुक्रवार को पिलानी में स्पा की आड़ में देह व्यापार का बड़ा मामला सामने आने के बाद जब भास्कर ने तहकीकात की तो करीब आधा दर्जन वेबसाइट सामने आई। जिन पर झुंझुनूं के नाम से सब कुछ उपलब्ध था।\nइन वेबसाइट पर बाकायदा फोन नंबर दिए हैं और जब पुलिस की मदद से इन नंबर्स पर बातचीत की गई तो चौंकाने वाली तस्वीरें सामने आई। महज पांच मिनट में लड़कियों की कई तस्वीरें और रेट मुहैया करवा दी गई। गुगल पर सर्च करते ही इस तरह की वेबसाइट सामने आती हैं। जिनमें लड़कियां उपलब्ध करवाने के दावे किए जाते हैं। करीब आधा दर्जन नंबर सामने आने के बाद एसपी की स्पेशल टीम ने इन नंबर्स पर वॉट्सएप मैसेज किया। तुरंत जवाब आया। सामने वाले ने शहर का नाम पूछा। इसके बाद अपना अकाउंट नंबर भेज दिया। कुछ ही देर में कुछ लड़कियों के फोटाेज भी भेज दिए।\nयह खबर आपके लिए जानना जरूरी, क्याेंकि यहां दिए गए तीन सवालों के जवाब हां में हैं तो यह बेहद चौंकाने वाली बात\n1. क्या वाकई में देह व्यापार? बड़ा सवाल ये है कि वेबसाइट पर लड़कियां उपलब्ध करवाने के दावे में कितनी सच्चाई है। यह वाकई में देह कारोबार का मामला है तो क्या ऐसे खुले आम हो सकता है और ये कौन लोग हैं?\n2. क्या ठगे जा रहे हैं लोग? कहीं इस तरह की वेबसाइट से लोग ठगे तो नहीं जा रहे। एक मामला ऐसा सामने आ भी चुका है। जब इसी तरह के नंबर के जरिए एक व्यक्ति ने आधी रकम जमा करा दी और फिर सामने वाले ने फोन बंद कर लिया।\n3. ये तस्वीरें किसकी? वेबसाइट पर बहुत सी अश्लील तस्वीरें हैं। ऐसी तस्वीरें वॉटस एप पर भेजी । आखिर ये तस्वीरें किसकी हैं । कहीं ऐसा तो नहीं कि सोशल मीडिया से किसी को फोटोज चोरी कर एडिट करके यहां उपयोग में ली जा रही हों।\n(इन तीनों ही सवालों के जवाब पूरी जांच के बाद सामने आ सकेंगे, लेकिन यदि इनमें से तीसरे सवाल का जवाब हां में निकला तो यह सभी के लिए बेहद चौंकाने वाली खबर होगी और पुलिस के लिए बड़ी चुनौती।)\nवॉट्‌स एप पर पुलिस द्वारा की गई बातचीत, जिसमें फोटो व रेट बताई।\nइधर, जिन युवतियों को पकड़ा वे सामान्य घरों की, किराये के मकान में लाकर रखता था आरोपी\nझुंझुनूं/पिलानी | एसपी की स्पेशल टीम की ओर से स्पा सेंटर में पकड़े गए देह व्यापार के मामले में आरोपी युवतियां सामान्य घरों की हैं। एक शादी शुदा है। दिल्ली निवासी सपना के माता-पिता का निधन हो चुका है। वह मौसी के पास दिल्ली में रहती थी। चार साल से वह पति से अलग रहती है। पढ़ी लिखी नहीं है। इसी तरह थिरपाली निवासी शकुंतला पिलानी में ब्यूटी पॉर्लर चलाती थी। वह गांव से डेली अपडाउन करती। पिता का निधन हो चुका है। मामले में दो दलाल भी गिरफ्तार किए हैं। पुलिस ने बताया कि देह व्यापार के आरोप में गिरफ्तार लाडूंदा के अशोक कुमार, हरपालू निवासी प्रवीण कुमार, दिल्ली निवासी सपना तथा थिरपाली की शकुंतला को शनिवार को कोर्ट में पेश किया गया, जहां से उन्हेंं न्यायिक अभिरक्षा में भेजा गया। डीएसपी आरपी शर्मा ने बताया कि दलाल लाडूंदा निवासी अशोक कुमार ने बताया कि कस्बे के विभिन्न होटलों से उसके पास जब डिमांड आती थी तो वह लड़कियां दिल्ली से बुलवाता था और उन्हें होटलों में भेजता था। इन युवतियों को वह किराए के मकान में उन्हे रखता था तथा वहां से होटलों में भेजता था।\nऐसे तय होता है सौदा, आधी रकम पहले\nएसपी की स्पेशल टीम ने रेट के बारे में पूछा तो 10 हजार रुपए बताए। सात हजार में सौदा तय हुआ। इसके बाद सामने वाला आधी रकम पहले जमा करवाने के लिए कहता है। बैंक अकाउंट नंबर या पेटीएम का ऑप्शन होता है। पंकज कुमार नाम के एक शख्स ने इसके लिए बैंक अकाउंट व आईएफएससी नंबर दिया और कहा कि आधी रकम लड़की को दें।\nटीम के प्रभारी वीरेंद्र यादव, शशिकांत, प्रदीप डांगर ने इन नंबर्स की पूरी पड़ताल की। शुरुआती जांच के बाद टीम का मानना है कि इनमें से अधिकांश वेबसाइट ठगी का काम करती हैं। लोग इनके झांसे में आ जाते हैं और आधी रकम जमा करवा देते हैं। इसके बाद ये अपना फोन बंद कर लेते हैं।


केंद्रित दृष्टिकोण इंडी ब्रांडों द्वारा उन्हें बड़े व्यवसायों से अलग किया जाता है और उन्हें ब्रांडिंग लाभ मिलता है जो मैच के लिए कठिन है। कॉस्मेटिक सॉल्यूशंस के ग्राहकों में से एक, प्राकृतिक त्वचा देखभाल लाइन गोल्डफाडैन एमडी के संस्थापक डा। गैरी गोल्डफादन, का मानना है कि उनकी कंपनी की सामग्रियों की उनकी गुणवत्ता - उनकी गुणवत्ता, प्रभावकारिता और स्रोत - उनका ब्रांड सफल होने वाले सबसे विदेशी मुद्रा लेख 2020 बड़े कारणों में से एक है। सबसे प्रभावी तरीका एक स्मार्टफोन Bitcoin शेयर बाजार cryptocurrency पर कारोबार कर रहा है पर पैसे कमाने के लिए। Blockfolio बाजार में विवरण cryptocurrency उतार चढ़ाव का ट्रैक रखने, नवीनतम समाचार के साथ अद्यतन रह मदद करता है, अनुप्रयोग भी आप पर सूचना प्राप्त एक निश्चित सीमा से मूल्य भेज सकते हैं।\nगौरतलब है कि5साल में सीएजीआर के लिहाज से मारुति ने 45.38 फीसदी रिटर्न दिया है. इस सूची में कैप्लिन प्वाइंट लैब और किरी इंडस्ट्रीज ने 100 फीसदी से अधिक सीएजीआर की दर से निवेशकों को रिटर्न दिया है. डालिए इस पूरी सूची पर नजर। Gocoworker क्राउड्सले की घोषणा करता है: प्रतिभाओं के लिए वितरित स्वायत्त संगठन। Minecraft को असली तोते की सुरक्षा के लिए एक बदलाव मिल विदेशी मुद्रा लेख 2020 रहा है।\nJacques Nel is FXTM के फोरेक्स शिक्षक हैं। अपनी मिलिट्री पृष्ठभूमि की वजह से उन्होंने अनुशासन, अटलता और समर्पण का दृष्टिकोण अपना लिया है। उन्होंने मिलिट्री अकेडमी में गणित, भौतिकी और सांख्यिकी का अध्यरयन किया, वे प्रशिक्षकों के प्रशिक्षक विदेशी मुद्रा लेख 2020 थे और अपना अनुभव अन्य लोगों को बांटते थे।\nऑनलाइन क्लास के दौरान मोबाइल Blast होने से छात्रा घायल; बचने विदेशी मुद्रा लेख 2020 के लिए आप फॉलो करें ये जरूरी टिप्स। हर किसी के लिए सबसे अच्छा ट्रेडिंग समय नहीं है। लेकिन आपके लिए सबसे अच्छा ट्रेडिंग समय है। आपको यह पता लगाना होगा कि आप किस तरह के व्यापारी हैं। हो सकता है कि आप सुबह काम करना पसंद करते हैं, या शायद देर से दोपहर में। हो सकता है कि आप एक रात के व्यक्ति की तरह हों। आपको बाजार के खुलने के समय के साथ अपनी प्राथमिकताओं का मिलान करना होगा। नीचे मैं सुझाव देता हूं कि कौन से मुद्रा जोड़े व्यापार करने के लिए सबसे अच्छे हैं कारोबारी सत्रों। चूंकि मैंने इस प्रकार की आय के साथ कभी भी निपटा नहीं किया है, मैं सिर्फ शीर्षकों पर जाना होगा, शायद किसी दिन मैं इसे प्राप्त करूँगा)।\nविचलन एक संकेतक है जो निर्धारित करता हैकेंद्रीय चलती औसत के ऊपरी और निचले बाउंड के बीच की दूरी। मानक विचलन बढ़ने के साथ, ऊपरी सीमा से केंद्र तक की दूरी बढ़ जाती है। आने वाले सिग्नल की संख्या घट जाती है। विचलन को कम करने से चैनल को केंद्र के करीब लाया जाता है, जिससे झूठी व्यापार संकेतों में वृद्धि होती है। मानक विचलन के साथ प्रयोग करते हुए, आप ऊंचे और निम्नतम के इष्टतम पैरामीटर चुन सकते हैं, जो एक सफलता के लिए मूल्य तक पहुंचना चाहिए। विकल्प2(केंद्रीकृत वितरण) निम्नलिखित विशेषताओं की विशेषता है। सबसे ज्यादा त्वरित तरीका - ध्वनियों को समायोजित करने के लिए बटन का उपयोग करना जब आप इसे क्लिक करते हैं, तो एक विंडो प्रकट होती है जिसमें आप तीन प्रकार विदेशी मुद्रा लेख 2020 के ऑपरेशन का चयन कर सकते हैं।\nबाइनरी विकल्प फोरम अगस्त 13, 2018\nनि: शुल्क ओलम्प व्यापार बोनस उपलब्ध है फरवरी 20, 2017\nस्वैप मुक्त इस्लामी विदेशी मुद्रा दलाल जून 15, 2020


गहलोत कैबिनेट पर प्रियंका गांधी की छाप, पहली बार तीन महिलाओं को मिली एंट्री …. - Delhibulletin\nगहलोत कैबिनेट पर प्रियंका गांधी की छाप, पहली बार तीन महिलाओं को मिली एंट्री ….\nजयपुर। राजस्थान में अशोक गहलोत सरकार की नई कैबिनेट में प्रियंका गांधी की छाप देखने को मिल रही है। पहली बार राजस्थान सरकार की कैबिनेट में तीन महिला विधायकों को एंट्री दी गई है। इसके अलावा4दलित नेताओं को भी कैबिनेट मंत्री बनाया गया है, जो पंजाब में दलित नेता चरणजीत सिंह चन्नी को सीएम बनाए जाने के बाद बड़ा फैसला है।\nमाना जा रहा है कि कांग्रेस ने महिलाओं और दलितों को प्रतिनिधित्व देकर बड़ा संदेश देने का प्रयास किया है। दरअसल प्रियंका गांधी ने यूपी के विधानसभा चुनाव में महिलाओं को 40 फीसदी टिकट दिए जाने का ऐलान किया है। अब इसके बाद राजस्थान में3महिलाओं की एंट्री से माना जा रहा है कि इस कैबिनेट विस्तार में उनका दखल है।\nयही नहीं खुद सीएम अशोक गहलोत के एक बयान से भी प्रियंका गांधी की भूमिका के बारे में समझा जा सकता है। कैबिनेट गठन को लेकर अशोक गहलोत ने कहा कि इस बारे में प्रियंका गांधी, सोनिया गांधी और राहुल गांधी ही जानते हैं।\nअशोक गहलोत की ओर से प्रियंका गांधी का नाम सबसे पहले लिए जाने से साफ है कि उनका क्या रोल रहा है। बता दें कि सचिन पायलट और अशोक गहलोत के बीच विवाद निपटाने में प्रियंका गांधी की अहम भूमिका रही है। पिछले दिनों दिल्ली में उन्होंने सचिन पायलट और अशोक गहलोत से अलग-अलग मुलाकातें की थीं।\nगहलोत सरकार में ममता भूपेश ने कैबिनेट मंत्री पद की शपथ ली है। उनका प्रमोशन हो रहा है। अभी तक ममता गहलोत सरकार में बतौर महिला एवं बाल विकास राज्यमंत्री शामिल थीं। वह दौसा जिले की सिकराय विधानसभा सीट से एमएलए हैं। उनके अलावा जाहिदा खान 15 नए मंत्रियों में दूसरा महिला नाम हैं।\nजाहिदा ने अंग्रेजी में शपथ ली। जाहिदा भरतपुर की कामा विधानसभा सीट से विधायक हैं। इससे पहले वह संसदीय सचिव रह चुकी हैं। जाहिदा यहां के बड़े नेता रहे तैयब हुसैन की बेटी हैं। शकुंतला रावत ने कैबिनेट मंत्री के रूप में शपथ ली।\nशकुंतला रावत अलवर के बानसूर विधानसभा सीट से दो बार की विधायक हैं। वह महिला कांग्रेस की प्रदेश अध्यक्ष राष्ट्रीय महासचिव रह चुकी हैं। महिला चेहरे के तौर पर शकुंतला को मंत्रिमंडल में शामिल किया गया है।